5 Mose 22 ASCB - Matej 22 CRO\n1Sɛ wohunu sɛ obi nantwie anaa sɛ ne dwan nam basabasa a, ɛnyɛ sɛdeɛ wonhunuu no. Kyere no kɔma ne wura. 2Sɛ ne wura nte mmɛn wo, anaasɛ wonnim no a, fa no kɔ wo fie kɔsi sɛ ne wura no bɛba abɛhwehwɛ no na fa nʼaboa ma no. 3Sɛ wohunu wo nua bi afunumu anaa ne ntoma anaa ne biribi a ayera wɔ ɛkwan no so a, yɛ no saa ara. Mmu wʼani ngu so.\n4Sɛ wohunu sɛ wo nua bi afunumu anaa ne nantwie da ɛkwan mu a, nhwɛ nkyɛn. Kɔboa wo yɔnko no na ɔmma aboa no nsɔre.\n5Ɛnsɛ sɛ ɔbaa hyɛ mmarima atadeɛ, saa ara nso na ɛnsɛ sɛ ɔbarima hyɛ mmaa atadeɛ, ɛfiri sɛ, wɔn a wɔyɛ yei yɛ Awurade, mo Onyankopɔn, akyiwadeɛ.\n6Sɛ wokɔto sɛ anomaa pirebuo da ɛkwankyɛn, sɛ ɛhyɛ dua mu anaa ɛda fam na sɛ anomaa no maame te ne ba no ho anaa ɔbutu nkosua so a, mfa anomaa no maame ne ne ba no nkɔ. 7Wotumi fa ne ba no, nanso hwɛ no yie sɛ wobɛma ne maame no akɔ sɛdeɛ ɛbɛsi wo yie, na wo nkwa nna aware.\n8Sɛ wosi ɛdan foforɔ a, si ban fa wo ɛdan no atifi ho nyinaa, na obi amfiri hɔ ante anhwe na woamfa mogyahwie ho asodie anto wo ne wo ɛdan no so.\n9Wo bobefuo no, nnua nnɔbaeɛ foforɔ biara wɔ bobe no ntam. Sɛ woyɛ saa a, wonni ho kwan sɛ wote bobe aba wɔ bobefuo no mu anaasɛ nnɔbaeɛ foforɔ no so aba biara.\n10Mfa nantwie ne afunumu mmɔ mu mfuntum afuo.\n11Mfira ntoma a wɔde kuntu ne serekye afra anwono.\n12Sɛ wopam atadeɛ a, yɛ mpɛsɛe wɔ nʼahinanan ɛnan no biara ano.\nNneyɛɛ A Ɛmfata Wɔ Awadeɛ Mu\n13Sɛ ɔbarima ware ɔbaa na ɔne no da na akyire no, ɔmpɛ no bio, 14na enti ɔka ne ho asɛmmɔne, bɔ no edin bɔne sɛ, “Mewaree no no, manhunu sɛ ɔyɛ ɔbaabunu,” 15a, ɔbaa no agya ne ne maame wɔ ho ɛkwan sɛ wɔde adansedie a ɛkyerɛ sɛ wɔn babaa no yɛ ɔbaabunu bɛkyerɛ kuro no mpanimfoɔ wɔ kuro no ɛpono ano. 16Ɛsɛ sɛ ɔbaa no agya ka kyerɛ wɔn sɛ, “Mede me babaa maa ɔbarima yi awadeɛ nanso ɔse ɔmpɛ no bio. 17Wabɔ no kwaadu agu nʼanim ase aka sɛ, ɔwaree no no wahunu sɛ ɔnyɛ ɔbaabunu. Nanso adansedeɛ a ɛkyerɛ sɛ ɔyɛ ɔbaabunu no nie.” Afei, wɔbɛtrɛ ntoma no mu wɔ atemmufoɔ no anim. 18Atemmufoɔ no bɛtwe ɔbarima no aso. 19Wɔbɛbɔ no ka dwetɛ kilogram baako sɛ wahyɛ da agu Israel ɔbaabunu no anim ase sɛ ɔnyɛ ɔbaabunu. Wɔbɛtua sika no ama ɔbaa no agya. Afei, ɔbabaa no bɛyɛ ɔbarima no yere a ɔrennyaa no bio.\n20Sɛ ɛkɔba sɛ kwaadu a wɔde bɔɔ no no yɛ, na wɔannya adansedeɛ a ɛfa ne baabunuyɛ no ho ankyerɛ a, 21wɔde ɔbaa no bɛba nʼagya fie abɔntenpono ano na kurom hɔ mmarima asi no aboɔ wɔ hɔ akum no. Ɔnam adwamammɔ so ayɛ animguaseɛ bɔne wɔ Israel ɛberɛ a ɔne nʼawofoɔ te. Ɛsɛ sɛ wɔpepa saa bɔne no firi mo mu.\n22Sɛ wɔhunu sɛ ɔbarima bi ne ɔbarima foforɔ bi yere da a, ɛsɛ sɛ wɔkum ɔbarima a ɔne ɔbaa no daeɛ no ne ɔbaa no nyinaa. Ɛsɛ sɛ motu saa bɔne no ase wɔ Israel.\n23Sɛ ɔbarima bi hyia ababaawa a ɔyɛ ɔbaabunu a ɔne obi ahyehyɛ awadeɛ na ɔbarima no ne ababaawa no da, na sɛ saa asɛm no sii kuro no mu a, 24ɛsɛ sɛ mode wɔn baanu no kɔ kuro no apono ano kɔsi wɔn aboɔ kum wɔn. Ababaawa no di fɔ, ɛfiri sɛ, wɔanteateam ampɛ mmoa. Ɛsɛ sɛ ɔbarima no nso wu, ɛfiri sɛ, wafa obi yere. Saa ɛkwan yi so na monam bɛtu bɔne afiri asase no so.\n25Sɛ ɔbarima bi hyia ɔbaa a obi ahyehyɛ no awadeɛ wɔ baabi a ɛnyɛ wɔn ɔman mu, na ɔbarima no hyɛ no ne no da a, ɛsɛ sɛ wɔkum saa ɔbarima no. 26Monnyɛ ababaawa no biribiara, ɛfiri sɛ, ɔnyɛɛ akunneɛ biara. Saa asɛm yi te sɛ obi a wato ahyɛ ne yɔnko so akum no. 27Esiane sɛ ɔbarima no hyɛɛ no ne no daeɛ wɔ wiram enti, wɔfa no sɛ, ɔteateaam nanso wannya ɔgyefoɔ biara annye no.\n28Sɛ wɔkyere ɔbarima bi a ɔne ababaawa bi a obi ne no nhyehyɛeɛ awadeɛ ada a, 29ɛsɛ sɛ ɔtua dwetɛ kilogram mmienu ne fa ma ababaawa no agya. Na ɛno akyi, ɛsɛ sɛ ɔbarima no ware ababaawa no, ɛfiri sɛ, wagu nʼanim ase na ɔrentumi nnyae no awadeɛ da.\n30Ɔbarima biara nni ho ɔkwan sɛ ɔne nʼagya yere da, ɛnsɛ sɛ ɔgu nʼagya mpa ho fi.\nASCB : 5 Mose 22


Yɛyɛ Dɛn Nya Nkaedi So Mfaso? | Adesua\n‘Oye a eye ne fɛ a ɛyɛ sɛ yɛbɛbom atena biakoyɛ mu!’—DW. 133:1.\nNNWOM: 18, 14\nYɛyɛ dɛn nya Nkaedi no so mfaso?\nƆkwan bɛn so na Nkaedi no ka Onyankopɔn nkurɔfo bom?\nAdɛn nti na yebetumi aka sɛ Nkaedi no kanyan yɛn ma yɛyɛ baako?\n1, 2. Afe 2018 no, dɛn na ɛde nkabom bɛba yɛn mu paa, na adɛn ntia? (Hwɛ mfonini a ɛwɔ adesua yi mfiase no.)\nMARCH 31, 2018 no, sɛ owia rekɔtɔ a, Onyankopɔn nkurɔfo ne nnipa pii a wɔn ani gye asɛmpa no ho behyiam wɔ Awurade Anwummeduan afahyɛ no ase. Saa afahyɛ no si pɛnkoro pɛ wɔ afe no mu. Sɛ owia kɔtɔ a, nnipa ɔpepem pii behyiam ahyɛ Kristo wu Nkaedi no ho fã. Afe biara, Nkaedi no ne afahyɛ a ɛka nnipa bom sen biribi foforo biara wɔ asase yi so!\n2 Ansa na Nkaedi da no bɛkɔ awiei no, dɔnhwerew biara, Yehowa ne Yesu behu asase sofo ɔpepem pii a wɔrekɔ afahyɛ titiriw yi ase. Ahurusi a Yehowa ne Yesu di deɛ, yɛrenya ahwɛ. Bible ka too hɔ sɛ “nnipakuw kɛse bi a obiara ntumi nkan wɔn, a wofi amanaman ne mmusuakuw ne nnipa ne kasa nyinaa mu” bɛteɛm sɛ: “Yɛn nkwagye fi yɛn Nyankopɔn a ɔte ahengua no so ne Oguammaa no hɔ.” (Adi. 7:9, 10) Hwɛ sɛnea ɛyɛ anigye sɛ afe afe Nkaedi afahyɛ no ma yɛhyɛ Yehowa ne Yesu anuonyam!\n3. Nsɛmmisa bɛn na yebenya ho mmuae wɔ adesua yi mu?\n3 Yebenya nsɛmmisa a edidi so yi ho mmuae wɔ adesua yi mu. (1) Dɛn na yɛn mu biara betumi ayɛ de asiesie ne ho ama Nkaedi no, na yɛkɔ ase a yɛanya so mfaso paa? (2) Ɔkwan bɛn so na Nkaedi no ma baakoyɛ tena Onyankopɔn nkurɔfo mu? (3) Dɛn na yɛn ankasa betumi ayɛ ama saa baakoyɛ no atena yɛn mu? (4) Ɛda bi bɛba a, yɛbɛhyɛ Nkaedi ho fã a etwa to anaa? Sɛ saa a, ɛyɛ bere bɛn?\nSƐNEA YEBESIESIE YƐN HO AMA NKAEDI NO NA YƐKƆ ASE A YƐANYA SO MFASO\n4. Adɛn nti na ehia sɛ yɛyɛ nea yebetumi biara kɔ Nkaedi no ase?\n4 Nea enti a ehia sɛ yɛkɔ Nkaedi no ase no, dwinnwen ho. Kae sɛ, asafo nhyiam ahorow ka yɛn som ho. Nokwasɛm ne sɛ, wɔn a wɔbɔ mmɔden sɛ wɔbɛkɔ nhyiam a ehia sen biara yi ase wɔ afe no mu no, Yehowa ne Yesu hu wɔn. Nokwarem no, yɛpɛ sɛ wohu sɛ, sɛ ɛnyɛ yare anaa tebea bi a yɛyɛ ho hwee a ɛnyɛ yiye a, yɛbɛkɔ Nkaedi no ase. Sɛ yɛde yɛn nneyɛe kyerɛ sɛ, asafo nhyiam a yɛbɛkɔ ho hia yɛn a, yɛma Yehowa nya biribi foforo a obegyina so akora yɛn din so wɔ ne “nkae nhoma” no mu. “Nkae nhoma” no, ɛno ara na wɔsan frɛ no “nkwa nhoma” no. Nkurɔfo a Yehowa pɛ sɛ ɔma wɔn daa nkwa no, ɔkyerɛw wɔn nyinaa din wɔ saa nhoma no mu.—Mal. 3:16; Adi. 20:15.\n5. Aka nna kakra ama Nkaedi no adu no, dɛn na yebetumi ayɛ de ‘asɔ yɛn ho ahwɛ sɛ yɛwɔ gyidi no mu anaa’?\n5 Nna a edi Nkaedi no anim no, yebetumi ayi bere bi asi hɔ de abɔ mpae, na yɛatɔ yɛn bo ase adwinnwen yɛne Yehowa abusuabɔ ho yiye. (Kenkan 2 Korintofo 13:5.) Yɛbɛyɛ dɛn atumi ayɛ saa? Ɛne sɛ ‘yɛbɛsɔ yɛn ho ahwɛ sɛ yɛwɔ gyidi no mu anaa.’ Sɛ yebetumi ayɛ saa a, ɛsɛ sɛ yebisa yɛn ho sɛ: ‘Ahyehyɛde baako pɛ a Yehowa agye atom a ɔde reyɛ n’apɛde no, migye di paa sɛ ɛno na mewom yi anaa? Mereyɛ nea metumi biara aka Ahenni no ho asɛmpa no na makyerɛkyerɛ afoforo? Me nneyɛe kyerɛ sɛ migye di paa sɛ nna a edi akyiri no ni, na Satan nniso no awiei abɛn? Ahotoso a na mewɔ wɔ Yehowa ne Yesu mu bere a mihyiraa me ho so maa Yehowa Nyankopɔn no, saa ahotoso no ara na mewɔ nnɛ?’ (Mat. 24:14; 2 Tim. 3:1; Heb. 3:14) Yedwinnwen saa nsɛmmisa yi mmuae ho a, ɛbɛboa yɛn ama yɛakɔ so apɛɛpɛɛ yɛn mu ahwɛ.\n6. (a) Ɔkwan baako pɛ bɛn na yɛfa so a yebenya nkwa? (b) Dɛn na afe biara asafo mu panyin bi yɛ de siesie ne ho ma Nkaedi no, na wobɛyɛ dɛn atumi ayɛ biribi a ɛte saa?\n6 Kenkan asafo nhoma mu nsɛm bi a ɛkyerɛkyerɛ nea enti a Nkaedi no ho hia na dwinnwen ho. (Kenkan Yohane 3:16; 17:3.) Ɔkwan baako pɛ a yebetumi afa so anya daa nkwa ne sɛ ‘yebehu’ Yehowa na ‘yɛakyerɛ’ Yesu a ɔyɛ Onyankopɔn Ba a ɔwoo no koro no mu “gyidi.” Sɛ yɛresiesie yɛn ho ama nkaedi no a, yebetumi apaw nneɛma bi a yesua a ɛbɛboa yɛn ama yɛabɛn Yehowa ne Yesu kɛse. Onua bi asom sɛ asafo mu panyin mfe pii. Yɛnhwɛ nea ɔyɛ de siesie ne ho ma Nkaedi no. Mfe pii a atwam no, waboaboa Ɔwɛn-Aban mu nsɛm bi ano. Ne titiriw, nea ɛfa Nkaedi no ne ɔdɔ a Yehowa ne Yesu ada no adi akyerɛ yɛn ho. Sɛ aka nnawɔtwe kakra ama Nkaedi no adu a, ɔsan kenkan saa nsɛm no, na odwinnwen sɛnea afahyɛ no ho hia ho. Ɛtɔ da a, nsɛm a waboaboa ano dedaw no, ɔde baako anaa mmienu ka ho. Asafo mu panyin yi ahu sɛ, sɛ ɔsan kenkan nsɛm a waboaboa ano no na ɔkenkan Nkaedi Bible akenkan no dwinnwen ho a, afe biara osua biribi foforo. Nea ɛkyɛn saa no, wahu sɛ ɔdɔ a ɔwɔ ma Yehowa ne Yesu no mu yɛ den afe biara. Adesua a ɛte saa betumi aboa wo ama ɔdɔ ne anisɔ a wowɔ ma Yehowa ne Yesu no ayɛ kɛse. Afei nso, ebetumi aboa wo ama woanya Nkaedi no so mfaso pii.\nNKAEDI NO BOA MA YƐYƐ BAAKO\n7. (a) Anadwo a wɔhyɛɛ Awurade Anwummeduan a edi kan no ho fã no, dɛn na Yesu bɔɔ ho mpae? (b) Dɛn na ɛma yehu sɛ Yehowa abua mpae a Yesu bɔe no?\n7 Anadwo a wɔhyɛɛ Awurade Anwummeduan a edi kan no ho fã no, Yesu bɔɔ mpae titiriw bi. Ɔbɔɔ baakoyɛ a ɛwɔ ɔne n’Agya ntam no ho mpae. Yesu san bɔɔ mpae sɛ n’akyidifo nyinaa nyɛ baako sɛnea ɔne n’Agya yɛ baako no. (Kenkan Yohane 17:20, 21.) Yehowa abua saa mpae a ne Dɔba no bɔe no. Seesei nnipa ɔpepem pii gye di sɛ Yehowa na ɔsomaa ne Ba no. Nhyiam ahorow a Onyankopɔn nkurɔfo yɛ nyinaa no, nea ɛma nnipa hu sɛ baakoyɛ wɔ Yehowa Adansefo mu paa ne Nkaedi no. Saa da no du a, wokɔ wiase baabiara a, nnipa a wofi aman pii so a ɛsono wɔn honam ani hwɛbea anaa wɔn kɔla hyiam wɔ mmeae bi. Mmeae bi no, ɛntaa mma sɛ nnipa a ɛsono wɔn kɔla behyiam asom wɔ faako. Sɛ nkurɔfo hu biribi a ɛte saa a, wɔte nka sɛ ɛmfata. Nanso Yehowa ne Yesu deɛ, baakoyɛ a ɛte saa no yɛ wɔn fɛ!\n8. Baakoyɛ ho asɛm bɛn na Yehowa ka kyerɛɛ Hesekiel?\n8 Yehowa nkurɔfo deɛ, baakoyɛ a ɛwɔ yɛn mu no, ɛnyɛ yɛn nwonwa. Nokwasɛm ne sɛ, Yehowa hyɛɛ ho nkɔm too hɔ. Yɛnhwɛ asɛm bi a Yehowa ka kyerɛɛ odiyifo Hesekiel. Ná ɛfa nnua mmienu bi a wɔbɛka abom ho; “Yuda” dua ne “Yosef” dua. (Kenkan Hesekiel 37:15-17.) “Nsɛmmisa a Efi Akenkanfo Hɔ” a ɛbaa July 2016, Ɔwɛn-Aban mu no kyerɛkyerɛɛ mu sɛ: “Yehowa nam Hesekiel so hyɛɛ Israelfo no bɔ sɛ, sɛ wɔkɔ Bɔhyɛ Asase no so bio a, wɔbɛka abom asan ayɛ ɔman baako. Saa nkɔmhyɛ no nso kyerɛ sɛ Onyankopɔn nkurɔfo bɛyɛ baako wɔ nna a edi akyiri yi mu.”\n9. Afe biara, yɛkɔ Nkaedi no ase a, dɛn na yɛde hu sɛ Hesekiel nkɔmhyɛ no aba mu?\n9 Efi afe 1919 reba no, Yehowa fii ase totoo nneɛma nkakrankakra maa Kristofo a wɔasra wɔn no san bɛyɛɛ baako bio. Wɔn na wɔte sɛ dua a egyina hɔ ma “Yuda” no. Afei bere a Kristofo a wɔwɔ anidaso sɛ wɔbɛtena asase so bebree bɛkaa wɔn a wɔasra wɔn no ho no, akuw mmienu no ka boom bɛyɛɛ “kuw biako.” Kristofo a wɔwɔ anidaso sɛ wɔbɛtena asase so no, wɔn na wɔte sɛ dua a egyina hɔ ma “Yosef” no. (Yoh. 10:16; Sak. 8:23) Yehowa hyɛɛ bɔ sɛ ɔbɛka saa nnua mmienu no abom ama ayɛ baako wɔ ne nsam. (Hes. 37:19) Ɛnnɛ, akuw mmienu no ayɛ baako, na wɔabom resom Yehowa. Wɔn hene yɛ baako, na ɔno ne Yesu Kristo a wɔahyɛ no anuonyam no. Nkɔmhyɛ no mu no, Yesu na wɔfrɛ no Onyankopɔn ‘akoa Dawid’ no. (Hes. 37:24, 25) Afe biara, Kristofo a wɔasra wɔn no ne “nguan foforo” no hyiam hyɛ Kristo wu Nkaedi no ho fã. Sɛ yehyiam saa a, baakoyɛ a Hesekiel kaa ho asɛm no, yehu pefee! Nanso, dɛn na yɛn mu biara betumi ayɛ ama baakoyɛ akɔ so atena yɛn mu?\nNEA YƐN MU BIARA BETUMI AYƐ AMA BAAKOYƐ ATENA YƐN MU\n10. Yɛbɛyɛ dɛn ama baakoyɛ atena Onyankopɔn nkurɔfo mu?\n10 Ade baako a yebetumi ayɛ ama baakoyɛ atena Onyankopɔn nkurɔfo mu ne sɛ yɛbɛbrɛ yɛn ho ase. Bere a Yesu wɔ asase so no, otuu n’asuafo no fo sɛ wɔmmrɛ wɔn ho ase. (Mat. 23:12) Sɛ yɛbrɛ yɛn ho ase komam a, yɛremma yɛn ho so, efisɛ ahomaso yɛ wiase su. Mmom, sɛ yɛbrɛ yɛn ho ase a, ɛbɛboa yɛn ama yɛatie wɔn a wodi anim wɔ asafo no mu no. Osetie a ɛte saa boa paa ma baakoyɛ tena asafo no mu. Nea ɛsen saa no, yɛbrɛ yɛn ho ase a, yɛbɛsɔ Onyankopɔn ani, efisɛ Onyankopɔn ne “ahantanfo di asi, nanso ɔdom ahobrɛasefo.”—1 Pet. 5:5.\n11. Yedwinnwen paanoo ne bobesa a yɛde yɛ Nkaedi no ho a, ɔkwan bɛn so na ɛbɛboa yɛn ama baakoyɛ atena yɛn mu?\n11 Ade a ɛto so mmienu a yebetumi ayɛ ama baakoyɛ atena yɛn mu ne sɛ, paanoo ne bobesa a yɛde hyɛ Nkaedi no ho fã no, yebedwinnwen nea ɛkyerɛ ho. Ɛsɛ sɛ yɛyɛ wei bere a aka kakra ama saa da no adu. Anadwo a yɛhyɛ fã no titiriw paa na ɛsɛ sɛ yedwinnwen paanoo a mmɔkaw nnim ne nea bobesa kɔkɔɔ no gyina hɔ ma ho. (1 Kor. 11:23-25) Paanoo no gyina hɔ ma Yesu nipadua a bɔne biara nni ho a ɔde bɔɔ afɔre no; bobesa no nso gyina hɔ ma ne mogya a wohwie gui no. Nanso, ɛnyɛ nea paanoo ne bobesa no gyina hɔ ma nkutoo na ɛsɛ sɛ yehu. Ɛsɛ sɛ yɛkae sɛ, Kristo agyede afɔre no ma yehu sɛ Yehowa ne Yesu dɔ yɛn paa. Yehowa daa ne dɔ adi sɛ ɔmaa ne Ba no bewu gyee yɛn; Yesu nso fii ne pɛ mu bewu gyee yɛn. Nea wɔyɛe no kyerɛ sɛ ɔdɔ a wɔdɔ yɛn no da mu fua. Sɛ yedwinnwen ɔdɔ a wɔdaa no adi kyerɛɛ yɛn yi ho a, ɛsɛ sɛ ɛka yɛn koma ma yɛn nso yɛdɔ wɔn bi. Ɔdɔ a yɛwɔ ma Yehowa ne yɛn nuanom Kristofo no te sɛ hama a ɛka yɛn bom, na ɛma baakoyɛ a ɛwɔ yɛn mu no yɛ den.\nSɛ yɛde afoforo bɔne kyɛ wɔn a, yɛboa ma baakoyɛ tena yɛn mu (Hwɛ nkyekyɛm 12, 13)\n12. Mfatoho a ɛfa ɔhene bi a ɔne ne nkoa buu akontaa ho no, dɛn na Yesu kae a ɛma yehu sɛ Yehowa pɛ sɛ yɛde afoforo bɔne kyɛ wɔn?\n12 Ade a ɛto so mmiɛnsa a yebetumi ayɛ ama baakoyɛ atena yɛn mu ne sɛ yebefi yɛn pɛ mu de afoforo bɔne akyɛ wɔn. Sɛ yɛde wɔn a wɔafom yɛn bɔne kyɛ wɔn a, yɛda no adi sɛ yɛn ani sɔ Kristo agyede afɔre a ɛno so na Yehowa gyina de yɛn ankasa bɔne kyɛ yɛn no. Yɛnhwɛ Yesu mfatoho baako a ɛwɔ Mateo 18:23-34 no. Bisa wo ho sɛ: ‘Nea Yesu kyerɛkyerɛe no, ɛka me koma sɛ memfa nyɛ adwuma anaa? Minya me nuanom Kristofo ho abotare, na mete wɔn ase anaa? Mayɛ m’adwene sɛ wɔn a wɔyɛ me bɔne no, mede bɛkyɛ wɔn?’ Nokwarem no, bɔne gu ahorow, na bɔne bi wɔ hɔ a ɛyɛ den paa sɛ nnipa a yɛnyɛ pɛ de bɛkyɛ. Nanso, saa mfatoho yi ma yehu nea Yehowa pɛ sɛ yɛyɛ. (Kenkan Mateo 18:35.) Yesu ama yɛahu sɛ, sɛ ntease wom paa sɛ yɛde afoforo bɔne kyɛ wɔn na yɛamfa ankyɛ a, Yehowa nso remfa yɛn bɔne nkyɛ yɛn. Ɛsɛ sɛ yesusuw saa asɛm yi ho yiye! Sɛ yɛde afoforo bɔne kyɛ wɔn sɛnea Yesu akyerɛ sɛ yɛnyɛ no a, ɛka yɛn bom, na ɛma baakoyɛ kɔ so tena yɛn mu.\n13. Sɛ yɛne afoforo tena asomdwoe mu a, ɛma baakoyɛ tena yɛn mu. Adɛn ntia?\n13 Sɛ yɛde afoforo bɔne kyɛ wɔn a, ɛkyerɛ sɛ yɛpɛ asomdwoe. Momma yɛnkae ɔsomafo Paulo afotu no; ɔkae sɛ ‘yɛnyere yɛn ho denneennen mfa asomdwoe koroyɛ hama ntena ase honhom biakoyɛ mu.’ (Efe. 4:3) Enti dwinnwen sɛnea wo ne afoforo ntam te ho wɔ Nkaedi bere yi mu, ne titiriw, anadwo a yɛbɛhyɛ Nkaedi ho fã no. Bisa wo ho sɛ: ‘Mema nkurɔfo hu pefee sɛ memfa afoforo ho nsɛm nhyɛ me mu? Nkurɔfo nim sɛ meyɛ obi a mebɔ mmɔden sɛ mɛma asomdwoe ne baakoyɛ atena me ne afoforo ntam?’ Edu saa bere yi wɔ afe no mu a, weinom yɛ nsɛmmisa a ehia sɛ yesusuw ho yiye.\n14. Dɛn na yebetumi ayɛ de akyerɛ sɛ, yɛne ‘yɛn ho retena wɔ ɔdɔ mu’?\n14 Ade a ɛto so nnan a yebetumi ayɛ ama baakoyɛ atena yɛn mu ne sɛ, yɛbɛda ɔdɔ adi de asuasua Yehowa a ɔno ne ɔdɔ Nyankopɔn no. (1 Yoh. 4:8) Ɛnsɛ sɛ yɛka fa yɛn nuanom Kristofo ho da sɛ, “Wɔyɛ me nuanom ara nti na medɔ wɔn, nanso nokwasɛm ne sɛ, mempɛ wɔn asɛm!” Sɛ yenya adwene a ɛte saa a, ɛnde na yɛmfa Paulo afotu no nyɛ adwuma. Otuu yɛn fo sɛ yɛne ‘yɛn ho ntena wɔ ɔdɔ mu.’ (Efe. 4:2) Momma yɛnhyɛ no nsow sɛ, Paulo anka kɛkɛ sɛ yɛne ‘yɛn ho ntena.’ Mmom, ɔde kaa ho sɛ, ɛsɛ sɛ yɛne yɛn ho tena “ɔdɔ mu.” Nsonsonoe wɔ nsɛm mmienu yi mu. Nnipa ahorow nyinaa bi wɔ yɛn asafo ahorow mu; wɔn nyinaa yɛ nkurɔfo a Yehowa atwe wɔn aba ne nkyɛn. (Yoh. 6:44) Esiane sɛ Yehowa dɔ wɔn nti na watwe wɔn aba ne nkyɛn. Sɛ Yehowa dɔ wɔn a, ɛnde adɛn nti na ɛsɛ sɛ yɛn mu bi ka sɛ yɛn nua Kristoni bi mfata sɛ yɛdɔ no? Yehowa ahyɛ sɛ yɛnnɔ yɛn nuanom, enti ɛnsɛ sɛ yɛtwetwe yɛn ho!—1 Yoh. 4:20, 21.\nBERE BƐN NA YƐBƐKƆ NKAEDI A ETWA TO?\n15. Yɛyɛ dɛn hu sɛ ɛda bi bɛba a yɛbɛkɔ Nkaedi a etwa to?\n15 Ɛda bi bɛba a yɛbɛkɔ Nkaedi a etwa to. Yɛyɛ dɛn hu saa? Krataa a edi kan a Paulo kyerɛw kɔmaa Korintofo no, ɔka kyerɛɛ Kristofo a wɔasra wɔn no sɛ, sɛ wɔkae Yesu wu no afe biara a, na ‘wɔrepae mu aka Awurade wu no akosi sɛ ɔbɛba.’ (1 Kor. 11:26) Yesu nso, bere a ɔrehyɛ awiei bere ho nkɔm no, ɔkaa ba a ‘ɔbɛba’ ho asɛm. Ɔkaa ahohiahia kɛse a ɛbɛba nnansa yi ara no ho asɛm sɛ: “Onipa Ba no ho sɛnkyerɛnne bɛda adi ɔsoro, na asase so mmusuakuw nyinaa abɔ abubuw, na wobehu sɛ onipa Ba no nam ɔsoro mununkum mu de tumi ne anuonyam kɛse reba. Na [Yesu bɛsoma] n’abɔfo ma wɔde torobɛnto nnyigyei a ano yɛ den aba, na wɔbɛboaboa wɔn a wapaw wɔn no ano afi mframa anan no mu, fi ɔsoro ano akosi ano nohoa.” (Mat. 24:29-31) ‘Wɔn a wapaw wɔn a wɔbɛboaboa wɔn ano’ no kyerɛ bere a Kristofo a wɔasra wɔn a wɔda so wɔ asase so nyinaa benya ɔsoro akatua. Wobenya wɔn akatua no bere a ahohiahia kɛse no afi ase, nanso saa bere no, na Harmagedon ko no nnya mfii ase. Afei Yesu ne 144,000 no nyinaa ne asase so ahemfo bɛko, na wobedi ahemfo no so nkonim. (Adi. 17:12-14) Nkaedi ho fã a yɛbɛhyɛ ansa na wɔaboaboa Kristofo a wɔasra wɔn no ano akɔ soro no, ɛno na ɛbɛyɛ Nkaedi a etwa to, efisɛ saa bere no, na Yesu ‘aba.’\n16. Adɛn nti na woasi wo bo sɛ wobɛkɔ afe yi Nkaedi no ase?\n16 Momma yensi yɛn bo sɛ yɛbɛkɔ Nkaedi no ase March 31, 2018, na yɛanya so mfaso. Afei, momma yɛnsrɛ Yehowa sɛ ɔmmoa yɛn mma yɛnyɛ nea yebetumi biara mma baakoyɛ nkɔ so ntena ne nkurɔfo mu! (Kenkan Dwom 133:1.) Kae sɛ da bi bɛba a, yɛbɛhyɛ Nkaedi ho fã a etwa to. Enkosi saa bere no, momma yɛn nyinaa nyɛ nea yebetumi biara nkɔ Nkaedi no ase, na yɛnkyerɛ sɛ baakoyɛ a ɛyɛ fɛ a yehu wɔ Nkaedi no ase no som bo ma yɛn paa.


Apocalipsis 19 MTDS - Adiyisɛm 19 ASCB\nNnipakuo A Wɔwɔ Ɔsoro No Ani Gye\n1Yei akyi no, metee nne bi te sɛ nnipakuo a wɔwɔ ɔsoro reteam sɛ,\nNkwagyeɛ ne animuonyam ne tumi wɔ yɛn Onyankopɔn,\n2ɛfiri sɛ, nʼatemmuo yɛ nokorɛ\nna ɛyɛ sɛ ɔbuu odwamanfoɔ kɛseɛ\na ɔde nʼadwamammɔ asɛe asase no atɛn.\nOnyankopɔn atwe nʼaso ɛfiri sɛ, ɔkumm nʼasomfoɔ.”\n3Na afei, wɔteaam bio sɛ,\nWisie bɛfiri kuro no mu akɔ ɔsoro daa daa.”\n4Mpanimfoɔ aduonu ɛnan ne ateasefoɔ baanan no butubutuu Onyankopɔn a ɔte nʼahennwa so no anim somm no. Na wɔteaam sɛ,\n5Afei, nne bi firi ahennwa no so baa sɛ,\n“Monkamfo yɛn Onyankopɔn,\nmo a moyɛ nʼasomfoɔ nyinaa,\nmo a mosuro no,\nakɛseɛ ne nkumaa!”\n6Afei, metee nne bi te sɛ nnipadɔm a ɛte sɛ nsuworosoɔ ne aprannaa a ɛrepaapae a ɛreteam sɛ,\nYɛn Otumfoɔ Awurade Onyankopɔn di ɔhene.\n7Momma yɛn ho nsɛpɛ yɛn na yɛn ani nnye\nna yɛnhyɛ no animuonyam!\nƐfiri sɛ Odwammaa no ayeforɔhyia aduru,\nna nʼayefokunu asiesie ne ho.\n8Wɔde nwera pa a ani hyerɛn na ani teɛ\n(Nwera no kyerɛ ahotefoɔ tenenee nneyɛɛ.)\n9Afei, ɔbɔfoɔ no ka kyerɛɛ me sɛ, “Twerɛ sɛ, Nhyira nka wɔn a wɔato nsa afrɛ wɔn Odwammaa no ayeforɔhyia anwummerɛ apontoɔ ase.” Ɔka kaa ho sɛ, “Yei yɛ Onyankopɔn asɛm turodoo.”\n10Mebutuu ne nan ase pɛɛ sɛ mesom no. Nanso, ɔka kyerɛɛ me sɛ, “Nyɛ saa, ɛfiri sɛ, meyɛ ɔsomfoɔ te sɛ wo ne wo nuanom a wɔdi Yesu ho adanseɛ no. Som Onyankopɔn ɛfiri sɛ, nokorɛ a Yesu daa no adi no na ɛhyɛ adiyifoɔ no nkuran.”\nAhene Mu Ɔhene\n11Afei, mehunuu sɛ ɔsoro abue a ɔpɔnkɔ fitaa wɔ hɔ. Na deɛ ɔte ne so no edin de “Ɔseadeɛyɛ ne Ɔnokwafoɔ.” Nokorɛ na ɔgyina so bu atɛn na ɔko ne ko. 12Nʼaniwa te sɛ ogya a ɛrederɛ na ɔhyɛ ahenkyɛ bebree. Na ɔwɔ din bi a wɔatwerɛ agu ne ho, nanso na obiara nnim edin no nkyerɛaseɛ ka ne ho. 13Na ɔhyɛ atadeɛ bi a wɔde anu mogya mu. Na ne din ne “Onyankopɔn Asɛm” 14Ɔsoro asraafoɔ a wɔhyehyɛ nwera fitaa a ani te a wɔtete apɔnkɔ fitafitaa so dii nʼakyi. 15Akofena a ano yɛ nnam yie a ɔde bɛdi aman so firii nʼanom baeɛ. Dadeɛ poma na ɔde bɛdi wɔn so. Sɛdeɛ wɔtiatia bobe a ɛwɔ nsakyiamena mu no so no, saa ara na ɔbɛtiatia nnipa no so de akyerɛ Onyankopɔn Otumfoɔ no abufuo. 16Na wɔatwerɛ edin agu nʼatadeɛ mu ne ne srɛ ho sɛ:\nahene mu ɔhene ne awuranom mu awurade.\n17Afei, mehunuu ɔbɔfoɔ bi a ɔgyina owia mu. Ɔteaam guu nnomaa a wɔnam ewiem nyinaa so sɛ, “Mommra mmɛhyiam wɔ Onyankopɔn apontoɔ kɛseɛ no ase. 18Mommɛdi ahemfo nam ne asafohene nam ne atumfoɔ nam ne apɔnkɔ ne wɔn sotefoɔ nam ne adehyeɛ ne nkoa ne akɛseɛ ne nkumaa nyinaa nam.”\n19Afei, mehunuu aboa no ne asase so ahene ne wɔn asraafoɔ a wɔaboa wɔn ho ano rekɔko atia deɛ ɔte ɔpɔnkɔ no so no ne ne dɔm. 20Wɔkyeree aboa no ne nʼatorɔdiyifoɔ a ɔyɛɛ anwanwadeɛ maa no no. Saa anwanwadeɛ no so na ɔnam daadaa wɔn a wɔde aboa no ahyɛ wɔn agyiraeɛ ne wɔn a wɔsom aboa no ohoni no. Wɔtoo aboa no ne atorɔdiyifoɔ no anikann guu ogya ɔtadeɛ a sɔfe na na ɛrederɛ wɔ mu no mu. 21Wɔde akofena a ɛfiri ɔpɔnkɔkafoɔ no anom kunkumm wɔn asraafoɔ, na nnomaa no dii wɔn nam sɛdeɛ wɔbɛtumi.\nASCB : Adiyisɛm 19


Yesu Ahobrɛase Yɛ Nhwɛsode Ma Yɛn | Adesua\n“Magyaw mo nhwɛsode sɛ sɛnea mayɛ mo no, mo nso monyɛ saa ara.”—YOH. 13:15.\nAnsa na Onyankopɔn Ba no reba asase so no, dɛn na ɔyɛ de kyerɛe sɛ ɔwɔ ahobrɛase?\nBere a Yesu wɔ asase so no, ɔkwan bɛn so na ɔdaa ahobrɛase adi?\nAdepa bɛn na afi Yesu ahobrɛase no mu aba?\n1, 2. Anadwo a ade rebɛkye ma Yesu awu no, dɛn na ɔde yɛɛ asuade maa n’asomafo no?\nANADWO a ade rebɛkye ma Yesu awu no, ɔne n’asomafo no hyiaam wɔ abansoro dan bi mu wɔ Yerusalem. Bere a wɔredidi no, Yesu sɔre yii n’atade nguguso guu hɔ. Afei ɔfaa mpopaho bɔɔ ne mu, na ɔde nsu guu guasɛn mu fii ase hohoroo n’asuafo no nan ho de mpopaho no popaa ho. Owiei no, ɔsan hyɛɛ n’atade nguguso no. Dɛn nti na Yesu yɛɛ adwuma a ɛba fam saa?—Yoh. 13:3-5.\n2 Yesu ankasa kyerɛkyerɛɛ mu sɛ: “Moahu nea mayɛ mo yi? . . . Sɛ me a meyɛ Awurade ne Ɔkyerɛkyerɛfo ahohoro mo nan ho a, ɛsɛ sɛ mo nso mo mu biara hohoro ne yɔnko nan ho. Na magyaw mo nhwɛsode sɛ sɛnea mayɛ mo no, mo nso monyɛ saa ara.” (Yoh. 13:12-15) Bere a Yesu brɛɛ ne ho ase yɛɛ adwuma a ɛte saa no, ɔmaa n’asomafo no nyaa asuade bi a wɔn werɛ remfi da, na na ɛbɛhyɛ wɔn nkuran ma wɔabrɛ wɔn ho ase.\n3. (a) Mmere ahorow abien bi mu no, dɛn na Yesu kae de kyerɛe sɛ ahobrɛase ho hia? (b) Dɛn na yebesusuw ho wɔ adesua yi mu?\n3 Bere a Yesu hohoroo n’asomafo no nan ho no, na ɛnyɛ ɛno ne bere a edi kan a ɔrekyerɛ wɔn mfaso a ɛwɔ ahobrɛase so. Bere bi na n’asomafo no bi regye akyinnye wɔ nea ɔbɛyɛ wɔn mu kɛse ho. Yesu de abofra ketewa bi begyinaa ne nkyɛn, na ɔka kyerɛɛ n’asomafo no sɛ: “Obiara a obegye abofra yi me din mu no, na wagye me nso, na obiara a obegye me no, na wagye nea ɔsomaa me no nso. Na nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.” (Luka 9:46-48) Bere foforo nso Yesu kaa biribi de sii so dua sɛ ahobrɛase ho hia. Ná onim sɛ Farisifo no pɛ akɛsesɛm, enti ɔka kyerɛɛ wɔn sɛ: “Obiara a ɔma ne ho so no wɔbɛbrɛ no ase, na nea ɔbrɛ ne ho ase no wɔbɛma no so.” (Luka 14:11) Eyi ma yehu sɛ na Yesu pɛ sɛ n’akyidifo brɛ wɔn ho ase na woyi ahomaso ne ahantan biara gu. Afei, momma yɛntɔ yɛn bo ase nhwɛ nea Yesu yɛe a ɛkyerɛ sɛ ɔbrɛ ne ho ase ne sɛnea yebetumi asuasua no. Yebehu nso sɛ, sɛ obi brɛ ne ho ase a, ɛnyɛ ɔno nkutoo na ɛboa no na mmom ɛboa afoforo nso.\n4. Ansa na Onyankopɔn Ba a ɔwoo no koro no reba asase so no, dɛn na ɔyɛe a ɛkyerɛ sɛ ɔbrɛ ne ho ase?\n4 Onyankopɔn Ba a ɔwoo no koro no mmaa asase so mpo no, na ɔbrɛ ne ho ase. Ansa na Yesu reba asase so no, na ɔne n’Agya atena soro bere tenten a yennim ano. Yesaia nhoma no ma yehu sɛ Ɔba no ne n’Agya bɔɔ papee. Bible ka sɛ: “Awurade Tumfoɔ Yehowa ankasa ama me asuafo tɛkrɛma na mahu asɛm a mede bebua nea wabrɛ. Anɔpa biara onyan me, onyan m’aso ma mitie sɛ asuafo. Awurade Tumfoɔ Yehowa ankasa abue m’aso, na me nso mantew atua, na mansan m’akyi.” (Yes. 50:4, 5) Yesu brɛɛ ne ho ase yɛɛ aso tiee nea Yehowa kyerɛɛ no biara. Ná ne ho pere no sɛ obesua biribi afi nokware Nyankopɔn no nkyɛn. Yebetumi aka sɛ bere a Yehowa brɛɛ ne ho ase na ɔdaa mmɔborɔhunu adi kyerɛɛ adesamma abɔnefo no, na Yesu rehwɛ.\n5. Dibea a Yesu wɔ sɛ ɔbɔfo panyin Mikael nyinaa akyi no, ɔkwan bɛn so na sɛnea ɔne Ɔbonsam dii ma yehu sɛ ɔbrɛ ne ho ase?\n5 Ɛnyɛ abɔfo no nyinaa na wɔbrɛɛ wɔn ho ase te sɛ Yesu. Ɔbɔfo biako bi de, na n’ani nnye ho sɛ obesuasua Yehowa, na mmom ahantan ne dwae nti ɔsɔre tiaa Yehowa. Ná ahobrɛase abɔ no koraa. Ɔbɔfo yi na akyiri yi ɔbɛyɛɛ Satan Bonsam no. Ná Yesu nte saa koraa. Wampere tumidi wɔ soro, mmom na n’ani sɔ nea Onyankopɔn de ama no biara. Bio, wamfa tumi a ɔwɔ anyɛ nea ɔpɛ. Bere bi na Yesu ne ‘Ɔbonsam redi akameakame wɔ Mose amu ho.’ Ɛwom sɛ Onyankopɔn Ba no ne ɔbɔfo panyin Mikael de, nanso wamfa ne tumi anyɛ ade a onni hokwan sɛ ɔyɛ, mmom ɔbrɛɛ ne ho ase. Ná n’ani gye ho sɛ obegyaw ama Ɔtemmufo Pumpuni Yehowa ma wadi tebea no ho dwuma wɔ ɔkwan a ɔpɛ so ne bere a ɛsɛ mu.—Monkenkan Yuda 9.\n6. Bere a Yesu gye toom sɛ ɔbɛyɛ Mesia no, ɔkwan bɛn so na ɛdaa adi sɛ ɔbrɛ ne ho ase?\n6 Bere a Yesu wɔ soro no, yebetumi aka sɛ na onim Mesia no ho nkɔmhyɛ nyinaa, nkɔmhyɛ a na ɛfa n’asase so asetena ho. Enti ɛbɛyɛ sɛ na onim amanehunu a ɛda hɔ retwɛn no. Nanso Yesu gye too ne ho so bɛtenaa asase so, na owui sɛ Mesia a wɔahyɛ ne ho bɔ no. Dɛn nti na ɔyɛɛ saa? Ɔsomafo Paulo kyerɛe sɛ ahobrɛase nti na Yesu yɛɛ saa. Ɔkyerɛwee sɛ: “Ɛmfa ho sɛ na ɔne Onyankopɔn sɛ no, wannya adwene sɛ ɔbɛpere biribi, sɛ ɔne Onyankopɔn bɛyɛ pɛ. Dabi, na mmom ogyaa biribiara mu faa akoa tebea bɛyɛe sɛ nnipa.”—Filip. 2:6, 7.\nBERE A ƆBƐYƐƐ NIPA NO, “ƆBRƐƐ NE HO ASE”\nDɛn na yesua fi Yesu ahobrɛase no mu?\n7, 8. Dɛn na Yesu yɛe wɔ ne mmofraberem ne asɛnka adwuma no mu a ɛkyerɛ sɛ ɔbrɛ ne ho ase?\n7 Paulo kyerɛwee sɛ: “Bere a [Yesu hui] sɛ ne su ne ne yɛbea te sɛ onipa no, ɔbrɛɛ ne ho ase yɛɛ osetie kosii owu mu, yiw, asɛndua ho wu mu.” (Filip. 2:8) Efi Yesu mmofraberem nyinaa ɔbrɛɛ ne ho ase, na yebetumi asua biribi afi mu. Ɛwom sɛ na Yosef ne Maria a wɔtetee Yesu no nyɛ pɛ de, nanso “ɔkɔɔ so brɛɛ ne ho ase hyɛɛ wɔn ase.” (Luka 2:51) Eyi yɛ ade a mmofra betumi asua. Sɛ mmofra yɛ osetie ma wɔn awofo a, Onyankopɔn behyira wɔn.\n8 Bere a Yesu nyinii nso, ɔdaa ahobrɛase adi wɔ akwan pii so. Nea na ehia no paa ne sɛ ɔbɛyɛ Yehowa apɛde. (Yoh. 4:34) Bere a Yesu Kristo reyɛ asɛnka adwuma no, ɔbɔɔ Onyankopɔn din kyerɛɛ afoforo, na ɔboaa nkurɔfo ma wohuu Yehowa su ahorow ne nea wabɔ ne tirim sɛ ɔbɛyɛ ama adesamma. Afei nso na Yesu de nea ɔkyerɛkyerɛ fa Yehowa ho no bɔ ne bra. Ɛho nhwɛso ne mpae a ɔkyerɛɛ n’asuafo sɛ wɔmmɔ no. Ade a edi kan a ɔkae ne sɛ: “Yɛn Agya a wowɔ soro, wo din ho ntew.” (Mat. 6:9) Yesu maa n’akyidifo no hui sɛ ade a ehia paa wɔ wɔn asetenam ne sɛ wɔbɛtew Yehowa din ho. Saa na Yesu ankasa yɛe. Aka kakra ma Yesu awie ne som adwuma wɔ asase so no, ɔbɔɔ Yehowa mpae sɛ: “Mama wɔahu wo din na mɛma wɔahu.” (Yoh. 17:26) Bio nso, biribiara a Yesu tumi yɛe wɔ ne som adwuma mu no, ɔde ho anuonyam maa Yehowa.—Yoh. 5:19.\n9. Nkɔm bɛn na Sakaria hyɛ faa Mesia no ho? Ɔkwan bɛn so na enyaa maamu wɔ Yesu so?\n9 Sakaria hyɛɛ Mesia no ho nkɔm sɛ: “O Sion babea, ma w’ani nnye. O Yerusalem babea, teɛm bɔ ose. Hwɛ, wo hene reba wo nkyɛn. Ɔyɛ ɔtreneeni na wɔagye no nkwa; ɔbrɛ ne ho ase, na ɔte afurum so, afurummere ba so.” (Sak. 9:9) Saa nkɔmhyɛ yi baam bere a Yesu kɔɔ Yerusalem ansa na wɔredi Twam Afahyɛ wɔ afe 33 Y.B. mu. Nnipakuw no de wɔn ntade sesɛw kwan mu, na ebinom nso de nnua mmaa guu kwan no mu. Nokwasɛm ni, owuraa kurow no mu no, ɛhɔ nyinaa yɛɛ bagyabagya. Bere a nkurɔfo no bɔ gyee Yesu so sɛ wɔn hene mpo no, wammoma ne mmati so; mmom ɔbrɛɛ ne ho ase.—Mat. 21:4-11.\n10. Dɛn na nokware a Yesu di kosii owu mu no ma ɛdaa adi?\n10 Yesu Kristo brɛɛ ne ho ase, na ɔyɛɛ osetie kosii sɛ owui wɔ asɛndua so. Nea ɔyɛe no daa no adi sɛ, sɛ nnipa hyia sɔhwɛ a emu yɛ den mpo a, wobetumi akɔ so adi Yehowa nokware. Ná Satan aka sɛ nea nnipa nya fi Yehowa hɔ nkutoo nti na wɔsom no. Nanso Yesu nokwaredi daa no adi sɛ Satan yɛ ɔtorofo. (Hiob 1:9-11; 2:4) Kristo tiee n’Agya wɔ biribiara mu, na ɔdaa no adi sɛ Yehowa na ɔfata sɛ odi amansan yi so, na ne tumidi na ɛyɛ papa. Bere a Yehowa hui sɛ ne Ba hobrɛasefo no adi nokware akosi owu mu no, ne koma tɔɔ ne yam paa.—Monkenkan Mmebusɛm 27:11.\n11. Hokwan bɛn na Yesu afɔrebɔ no abue ama wɔn a wogye no di?\n11 Bere a Yesu wui wɔ asɛndua so no, otuaa agyede de gyee adesamma. (Mat. 20:28) Eyi ama adesamma abɔnefo anya akwannya kɛse bi—wobetumi atena ase daa. Bere koro no ara nso Yesu afɔre no da Yehowa trenee adi. Paulo kyerɛwee sɛ: “Sɛnea bɔne biako de afobu baa nnipa ahorow nyinaa so no, saa ara na adetrenee biako ma wobu nnipa ahorow nyinaa bem ma nkwa.” (Rom. 5:18) Yesu wu no ama Kristofo a wɔde honhom asra wɔn no anidaso sɛ wobenya nkwa a owu nnim wɔ soro, na “nguan foforo” no nso benya daa nkwa wɔ asase so.—Yoh. 10:16; Rom. 8:16, 17.\n“MEBRƐ ME HO ASE KOMA MU”\n12. Bere a Yesu ne nnipa a wɔnyɛ pɛ redi no, dɛn na ɔyɛe de kyerɛe sɛ odwo na ɔbrɛ ne ho ase?\n12 Yesu frɛɛ ‘wɔn a wɔabrɛ na wɔasoa wɔn nnesoa’ nyinaa sɛ wɔmmra ne nkyɛn. Ɔkae sɛ: “Momfa me kɔndua nto mo ho so na munsua me, efisɛ midwo, na mebrɛ me ho ase koma mu, na mubenya ɔhome ama mo kra.” (Mat. 11:28, 29) Ná Yesu dwo na ɔbrɛ ne ho ase, enti bere a ɔne nnipa a wɔnyɛ pɛ redi no, oyii ne yam boaa wɔn; wannyɛ nyiyim. Wamma n’asuafo no anyɛ biribi a wontumi. Ɔkamfoo wɔn hyɛɛ wɔn nkuran. Wamma wɔante nka sɛ wɔde wɔn yɛ hwee a ɛrenyɛ yiye anaa wɔn so nni mfaso. Ná Yesu asɛm nyɛ den, na na ɔnyɛ katee nso. Mmom ɔmaa n’akyidifo awerɛhyem sɛ, sɛ wɔka wɔn ho ba ne ho na wɔde ne nkyerɛkyerɛ bɔ wɔn bra a, wobenya ɔhome efisɛ ne kɔndua yɛ mmerɛw na n’adesoa yɛ hare. Ná mmea ne mmarima, mpanyin ne mmofra nyinaa kɔ Yesu nkyɛn a wonsuro.—Mat. 11:30.\nƐsɛ sɛ yesuasua Yesu mmɔborɔhunu\n13. Dɛn na Yesu yɛe a ɛkyerɛ sɛ na ne yam hyehye no ma wɔn a wɔn asɛm yɛ mmɔbɔ?\n13 Yesu nyaa tema maa Israelfo a na wɔn asɛm yɛ mmɔbɔ no, na ɔyɛɛ nea obetumi biara boaa wɔn. Bere bi Yesu kɔtoo anifuraefo baanu a wɔresrɛsrɛ ade wɔ Yeriko kurotia. Ná wɔfrɛ obiako Bartimeo. Wɔteɛteɛɛm sɛ Yesu nhu wɔn mmɔbɔ, nanso nkurɔfo a wɔwɔ hɔ no teɛteɛɛ wɔn sɛ wɔnyɛ dinn. Yesu pɛ a, anka ɔremmua anifuraefo no, nanso wanyɛ saa. Mmom wɔn asɛm yɛɛ no mmɔbɔ na ɔkae sɛ wɔmfa wɔn mmra. Wɔbae no, ɔma wohuu ade. Yesu brɛɛ ne ho ase maa abɔnefo a wɔn asɛm yɛ mmɔbɔ, na na ne yam hyehye no ma wɔn. Ɔyɛɛ eyi nyinaa de suasuaa n’Agya Yehowa. —Mat. 20:29-34; Mar. 10:46-52.\n“OBIARA A ƆBRƐ NE HO ASE NO WƆBƐMA NO SO”\n14. Yesu ahobrɛase no aboa afoforo dɛn?\n14 Ahobrɛase a Yesu Kristo daa no adi no maa afoforo ani gyei, na ɛboaa nnipa pii. Yehowa ani gyei sɛ ne Dɔba no brɛɛ ne ho ase yɛɛ n’apɛde. Asomafo no ne asuafo no koma tɔɔ wɔn yam efisɛ na Yesu brɛ ne ho ase komam, na ɔne wɔn dii no odwo so. Yesu yɛɛ nhwɛso pa maa wɔn, ɔkyerɛkyerɛɛ wɔn, na ɔkamfoo wɔn. Eyi hyɛɛ wɔn mpamden ma wɔsom Onyankopɔn yiye. Yesu boaa mmɔborɔwafo, ɔkyerɛkyerɛɛ wɔn, ɔhyɛɛ wɔn nkuran na ɔde nea wohia maa wɔn. Nokwarem no, Yesu afɔrebɔ nti nnipa a wogye no di nyinaa benya nhyira afebɔɔ.\n15. Ahobrɛase a Yesu daa no adi no boaa no dɛn?\n15 Yesu nso ɛ? So ahobrɛase a ɔdaa no adi no boaa no? Yiw, ɛboaa no, efisɛ ɔka kyerɛɛ n’asuafo no sɛ: “Obiara a ɔbrɛ ne ho ase no wɔbɛma no so.” (Mat. 23:12) Paulo kyerɛe sɛ saa pɛpɛɛpɛ na wɔyɛɛ Yesu. Paulo kae sɛ: “Onyankopɔn pagyaw [Yesu] maa no gyinabea a ɛkorɔn, na ɔdom maa no din a ɛkyɛn edin biara, ma enti Yesu din mu na ɛsɛ sɛ nkotodwe nyinaa kotow, nea ɛwɔ soro ne nea ɛwɔ asase so ne nea ɛwɔ asase ase nyinaa, na ɛsɛ sɛ tɛkrɛma nyinaa pae mu ka sɛ Yesu Kristo ne Awurade de hyɛ Agya Onyankopɔn anuonyam.” Esiane sɛ bere a Yesu wɔ asase so ɔbrɛɛ ne ho ase na odii nokware nti, Yehowa Nyankopɔn maa no so, na wama no tumi wɔ abɔde a ɛwɔ ɔsoro ne asase so nyinaa so.—Filip. 2:9-11.\nYESU BƐKO WƆ “NOKWAREDI NE AHOBRƐASE” MU\n16. Dɛn na ɛkyerɛ sɛ ahobrɛase bɛkɔ so ara adi akoten wɔ Onyankopɔn Ba no dwumadi nyinaa mu?\n16 Ahobrɛase bɛkɔ so ara adi akoten wɔ Onyankopɔn Ba no dwumadi nyinaa mu. Odwontofo no hyɛɛ nkɔm de kyerɛɛ nea Yesu bɛyɛ Onyankopɔn atamfo bere a Yesu redi hene wɔ soro. Ɔkae sɛ: “Kodi nkonim w’anuonyam mu; tena wo pɔnkɔ so ma nokwaredi ne ahobrɛase ne trenee.” (Dw. 45:4) Harmagedon pae gu a, Yesu Kristo bɛko agye ahobrɛasefo, wɔn a wɔteɛ, ne wɔn a wodi nokware. Sɛ Mfirihyia Apem Nniso no ba awiei na Mesia no ‘tu aban ne tumi ne ahoɔden nyinaa gu’ a, dɛn na ebesi? So Yesu bɛda ahobrɛase adi? Yiw, efisɛ Bible ma yehu sɛ ɔbɛdan “ahenni no ahyɛ ne Nyankopɔn ne n’Agya nsa.”—Monkenkan 1 Korintofo 15:24-28.\n17, 18. (a) Dɛn nti na ehia sɛ Onyankopɔn asomfo suasua Yesu ahobrɛase no? (b) Dɛn na yebesusuw ho wɔ adesua a edi hɔ no mu?\n17 Yɛn nso ɛ? So yebedi Yesu anammɔn akyi na yɛabrɛ yɛn ho ase? Sɛ Ɔhene Yesu Kristo ba sɛ ɔrebebu atɛn wɔ Harmagedon a, ebewie yɛn dɛn? Esiane sɛ Yesu ankasa brɛ ne ho ase nti, yebetumi aka sɛ wɔn a wɔbrɛ wɔn ho ase na wɔyɛ nea ɛteɛ nkutoo na obegye wɔn. Enti sɛ yɛpɛ nkwa a, ɛnde ehia sɛ yenya ahobrɛase ɔkwan biara so. Bio, sɛnea Yesu Kristo ahobrɛase boaa ɔne afoforo no, saa ara na sɛ yɛbrɛ yɛn ho ase a, ɛbɛboa yɛne afoforo akwan pii so.\n18 Dɛn na ebetumi aboa yɛn ma yɛabrɛ yɛn ho ase te sɛ Yesu? Sɛ yehyia tebea a ɛyɛ den mpo a, adɛn nti na ɛsɛ sɛ yemia yɛn ani da ahobrɛase adi? Yebesusuw nsɛm yi ho wɔ adesua a edi hɔ no mu.


1 Pedro 4 HLGN - 1 Petro 4 ASCB\n1Esiane sɛ Kristo hunuu amane ne honam mu enti, monsɔ saa adwene korɔ no ara mu mfa nhyɛ mo ho den. Ɛfiri sɛ, deɛ wahunu amane wɔ honam mu no ne bɔne nni biribiara yɛ. 2Ɛfiri seesei rekɔ no, mo nna a aka wɔ asase so ha no, ɛsɛ sɛ Onyankopɔn na ɔdi mo abrabɔ so na ɛnyɛ onipa akɔnnɔ. 3Moasɛe mmerɛ bebree de ayɛ deɛ ɛsɛ sɛ abosonsomfoɔ na wɔyɛ. Motenaa ase wɔ ahohwie, akɔnnɔbɔne, nsãborɔ, agobɔne, adidimeeɛ ne abosonsom a ɛyɛ akyiwadeɛ mu. 4Seesei ɛyɛ wɔn nwanwa sɛ mo ne wɔn mmɔ mu mmu ahuhubra no bio, ɛno enti, wɔyeyɛ mo. 5Nanso, wɔbɛbu wɔn ho nkonta akyerɛ Onyankopɔn a wasiesie ne ho bu ateasefoɔ ne awufoɔ atɛn no. 6Saa enti na wɔkaa Asɛmpa no kyerɛɛ awufoɔ, sɛdeɛ ɛbɛyɛ a sɛ wɔgyina wɔn asetena yi mu nneyɛeɛ so bu wɔn atɛn a wɔn honhom ne Onyankopɔn bɛtena.\n7Biribiara awieeɛ abɛn. Ɛsɛ sɛ mohyɛ mo ho so na mowɛn na moatumi abɔ mpaeɛ. 8Yei akyi no, monnodɔ mo ho yie ɛfiri sɛ, ɔdɔ bunkam bɔne nyinaa so. 9Monnye mo ho ahɔhoɔ wɔ mo afie mu a huhuhuhu biara nni akyire. 10Honhom mu adom a obiara anya no, ɔnnyina so mfa nsom afoforɔ. 11Sɛ obi reka asɛm a, ɔnka Onyankopɔn asɛm. Obiara a ɔsom no, ɔmfa ahoɔden a Onyankopɔn de ama no no nsom sɛdeɛ biribiara mu, wɔbɛfa Yesu Kristo so akamfo Onyankopɔn a animuonyam ne tumi wɔ no daadaa no. Amen.\n12Anuanom, mommma amanehunu a morehunu no nnyɛ mo nwanwa te sɛ deɛ montee so asɛm da. 13Na mmom, momma mo ani nnye sɛ mo ne Kristo rehunu amane sɛdeɛ mo ani bɛgye daa da a ɔbɛda nʼanimuonyam adi no. 14Nhyira nka mo sɛ moyɛ Kristo akyidifoɔ enti wɔya mo. Yei kyerɛ sɛ animuonyam honhom a ɛyɛ Onyankopɔn Honhom no wɔ mo so. 15Ɛnsɛ sɛ mo mu biara hunu amane sɛ owudifoɔ anaa owifoɔ anaa odwotwafoɔ anaa ɔsɛmpɛfoɔ, 16Na sɛ mohunu amane wɔ mo Kristosom ho a, mommma mo ani nnwu, na mmom, monna Onyankopɔn ase sɛ moyɛ Kristo dea. 17Ɛberɛ aduru sɛ wɔbu atɛn, na Onyankopɔn no ara nkurɔfoɔ na wɔbɛdi kane abu wɔn atɛn. Na sɛ ɛfiri yɛn so kane a, ɛbɛwie Asɛmpa no asoɔdenfoɔ no sɛn? 18Atwerɛsɛm no ka sɛ,\n“Ɛyɛ den sɛ wɔbɛgye onipa pa nkwa;\nna wɔn a wɔnnye asɛm no nni ne nnebɔneyɛfoɔ no deɛ, ɛdeɛn na ɛbɛba wɔn so?”\n19Ne saa enti, wɔn a wɔhunu amane sɛdeɛ Onyankopɔn ahyehyɛ no, ɛsɛ sɛ wɔde wɔn ho ma Ɔbɔadeɛ no na wɔkɔ so yɛ papa.\nASCB : 1 Petro 4


Yeremia Annyae Yehowa Som\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Greek Haitian Creole Hiligaynon Hindi Hungarian Igbo Iloko Indonesian Italian Japanese Kikongo Korean Latvian Lingala Lithuanian Luo Malagasy Malayalam Maya Moore Myanmar Norwegian Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sepedi Serbian Sesotho (Lesotho) Seychelles Creole Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tsonga Tswana Turkish Twi Ukrainian Urdu Vietnamese Xhosa Zulu\nSO W’ABAM abu pɛn ma wunyae a anka woagyae Yehowa som?— * Ɛte saa wɔ nnipa pii fam. Yeremia tee nka saa bere a na ɔyɛ abofra no. Nanso, wamma nea afoforo kae anaa nea wɔyɛe ammu n’abam. Ma yensusuw Yeremia ho nhwɛ. Ná Onyankopɔn pɛ n’asɛm paa, nanso ɔpɛe sɛ ogyae adwuma a Yehowa de maa no no.\nAnsa na wɔrewo Yeremia no, Yehowa, nokware Nyankopɔn no, paw no sɛ odiyifo a ɔbɛbɔ ne nkurɔfo a na wɔnnyɛ n’apɛde no kɔkɔ. Wunim nea mfe bi akyi no, Yeremia ka kyerɛɛ Yehowa?— Ɔkae sɛ: “Minnim kasa, na meyɛ abofra.”\nMmuae bɛn na wususuw sɛ Yehowa de maa Yeremia?— Yehowa fi ayamye mu ne no kasae ma ohuu nea ɛsɛ sɛ ɔyɛ pefee. Ɔkae sɛ: “Nka sɛ, ‘Meyɛ abofra.’ Na mmom obiara a mɛsoma wo ne nkyɛn no, kɔ, na asɛm biara a mɛhyɛ wo no, ka. Nsuro.” Dɛn nti na na ɛnsɛ sɛ osuro? Yehowa kae sɛ: “Midi w’akyi, na megye wo.”—Yeremia 1:4-8.\nNanso sɛnea yɛaka dedaw no, akyiri yi, Yeremia abam bui. Nea enti a ɛte saa ne sɛ, Onyankopɔn a na ɔsom no nti, nkurɔfo dii ne ho fɛw. Ɔkae sɛ: ‘Obiara serew me na wodi me ho fɛw da biara.’ Enti ɔyɛɛ n’adwene sɛ obegyae. Ɔkae sɛ: “Meremmɔ [Yehowa] din, na merenkasa ne din mu bio.” Nanso, so ogyaee Yehowa som ampa?\nYeremia kae sɛ: ‘Yehowa asɛm yɛɛ me komam sɛ ogya a ɛredɛw a wɔato mu me nnompe mu, mebrɛe, na mantumi ankura mu bio.’ (Yeremia 20:7-9) Ɛwom sɛ ɛtɔ mmere bi a na Yeremia bɔ hu de, nanso ɔdɔ a na ɔwɔ ma Yehowa nti, wannyae adwuma no yɛ. Esiane sɛ Yeremia annyae nti, ma yɛnhwɛ ɔkwan Yehowa faa so bɔɔ ne ho ban.\nYehowa ka kyerɛɛ Yeremia sɛ ɔmmɔ Yerusalemfo kɔkɔ sɛ sɛ wɔansesa amfi wɔn akwammɔne ho a, ɔbɛsɛe kurow no. Bere a Yeremia kaa asɛm no kyerɛɛ nkurɔfo no, wɔn bu fuwii, na wɔkae sɛ: “Ɔbarima yi fata owu afobu.” Nanso, Yeremia paa wɔn kyɛw sɛ ‘wontie Yehowa asɛm.’ Na ɔtoaa so sɛ: ‘Sɛ mukum me a, moakum obi a ne ho nni asɛm, efisɛ Onyankopɔn na ɔsomaa me sɛ memmɛka nsɛm yi nkyerɛ mo.’ Afei, wunim nea esii?—\nBible ka sɛ: “Mpanyimfo no ne ɔman no nyinaa ka kyerɛɛ asɔfo ne adiyifo no sɛ: ‘Owu afobu mfata ɔbarima yi, efisɛ Yehowa, yɛn Nyankopɔn din mu na ɔkasa kyerɛɛ yɛn.’” Enti bere a ehu amma Yeremia annyae asɛm no ka no, Yehowa bɔɔ ne ho ban. Afei, ma yɛnhwɛ nea ɛtoo Yehowa diyifo foforo a wɔfrɛ no Uriya, a wanyɛ n’ade te sɛ Yeremia no.\nBible ka sɛ: ‘Uriya kɔɔ so hyɛɛ nkɔm tiaa Yerusalem sɛnea Yeremia nsɛm no nyinaa te.’ Nanso bere a Ɔhene Yehoiakim bo fuw Uriya no, wunim nea Uriya yɛe?— Ehu kaa no ma ogyaee Onyankopɔn apɛdeyɛ, na oguan kɔɔ Egypt. Enti, ɔhene no somaa mmarima sɛ wɔnkɔhwehwɛ no wɔ hɔ na wɔnsan mfa no mmra. Bere a wɔde no bae no, wunim nea ɔhene tirimɔdenfo no yɛe?— Ɔma wɔde nkrante kum no!—Yeremia 26:8-24.\nDɛn nti na wususuw sɛ Yehowa bɔɔ Yeremia ho ban, nanso wammɔ Uriya ho ban?— Nokwarem no, ebia ehu kaa Yeremia sɛnea ɛkaa Uriya no, nanso Yeremia kɔɔ so som Yehowa, na wanguan. Wannyae Yehowa som. Dɛn na wususuw sɛ yebetumi asua afi Yeremia nhwɛso no mu?— Ɛne sɛ ɛtɔ mmere bi a, ebetumi ayɛ den sɛ yɛbɛyɛ nea Onyankopɔn pɛ, nanso ɛsɛ sɛ yenya ne mu ahotoso daa na yetie no.—w09-E 12/1.\n^ nky. 3 Sɛ worekenkan akyerɛ abofra na wuhu sɛ wɔasan baabi sɛɛ (—) a, ɛkyerɛ sɛ gyina na hyɛ abofra no nkuran ma ɔnkyerɛ n’adwene.\n○ Adwuma bɛn na Onyankopɔn de maa Yeremia?\n○ Dɛn nti na Yeremia pɛe sɛ ogyae Yehowa som?\n○ Dɛn nti na wɔbɔɔ Yeremia ho ban, nanso wɔammɔ Uriya ho ban?\n○ Dɛn na woasua afi Yeremia nhwɛso no mu?\nShare Share Yeremia Annyae Yehowa Som\nw10 1/1 kr. 24-25


Bible Nkɔmhyɛ Ahorow a Abam Ne Nkɔmhyɛ a Ɛrenya Mmamu Nnɛ\nYɛadi kan aka atesɛm bi. Ɛne sɛ ɔkɔmfo bi a ofi Delphi daadaa Croesus ma ɔne Persia hene kɔkoe. Wei maa Croesus dii nkogu. Nanso Bible no hyɛɛ nkɔm soronko bi faa Persia hene ho ma biribiara baa mu pɛpɛɛpɛ.\nBɛyɛ mfe pɔrepɔre 200 ansa na wɔrewo Ɔhene Kores no, odiyifo Yesaia a ɔyɛ Hebrini no bɔɔ saa ɔhene yi din, na ɔkyerɛɛ sɛnea obedi Babilon man a wɔn ho yɛ den no so nkonim.\nYesaia 44:24, 27, 28: ‘Nea Yehowa se ni: ‘Me na meka kyerɛ subun sɛ, “Yow, na mɛma wo nsubɔnten nyinaa ayoyow koraa.” Me na meka Kores ho asɛm sɛ, “Ɔyɛ me guanhwɛfo, na nea ɛsɔ m’ani biara ɔbɛyɛ,” ne nea maka afa Yerusalem ho sɛ, “Wɔbɛsan akyekye,” ne asɔrefie no ho sɛ, “Wɔbɛto wo fapem.”’’\nHelani abakɔsɛm kyerɛwfo Herodotus kyerɛ sɛ, Eufrate Asubɔnten a ɛsen fa Babilon kurow mu no, Kores asraafo no paee kwan foforo ma ɛfaa mu kɔe. Nea Kores yɛe yi, ɛmaa n’asraafo no nantew faa asubɔnten no mu kɔɔ kurow no mu. Bere a Kores nsa tɔɔ kurow no so no, ogyaee Yudafo a na wɔde wɔn ayɛ nkoa wɔ Babilon no, na ɔmaa wɔsan kɔɔ wɔn kurom Yerusalem. Saa bere no, na wɔasɛe Yerusalem ma mfe 70 atwam, enti Yudafo no san kyekyee kurow no.\nYesaia 45:1: “Asɛm a Yehowa aka akyerɛ Kores, nea wasra no, nea maso ne nsa nifa mu sɛ mɛbrɛ aman ase na masan ahene abɔso n’anim, na mabue apon a ɛbɔ ho abien ama no, na wɔanto kurow apon mu no ni.”\nBiribi nti Babilonfo no gyaw wɔn kurow apon akɛse a ɛbɔ ho mmienu no too hɔ a wɔannwen ho. Enti Persiafo no faa ɔpon no mu bɔ wuraa kurow no mu. Sɛ Babilonfo huu nea na Kores pɛ sɛ ɔyɛ a, anka apon a ɛkyerɛ asubɔnten no so nyinaa no, wɔbɛtoto mu. Nanso amma saa. Enti, na kurow no nni ahobammɔ.\nYɛreka nkɔmhyɛ ahorow a ɛwɔ Bible mu a abam pɛpɛɛpɛ ma ɛyɛ nwonwa a, wei yɛ emu baako pɛ. * Sɛ nnipa hyɛ nkɔm a, wɔtaa ka sɛ efi wɔn atoro anyame bi hɔ. Nanso Bible mu nkɔmhyɛ de, efi Onii a ɔkaa saa asɛm yi hɔ: “Me na mifi mfiase ka awiei asɛm, na mifi tete ka nea ensii.”—Yesaia 46:10.\nNokware Nyankopɔn a ne din de Yehowa no, ɔno nkutoo na obetumi aka saa asɛm yi. Ɛda adi sɛ saa din no kyerɛ “Nea Ɔma Ɛyɛ Hɔ.” Wei kyerɛ sɛ, obetumi ahu daakye asɛm na wɔasesa nneɛma mu ma ɛne n’apɛde ahyia. Ɛma yɛn awerɛhyem sɛ, ɛbɔ a wɔahyɛ nyinaa, ɔbɛma abam pɛpɛɛpɛ.\nNKƆMHYƐ AHOROW A ƐRENYA MMAMU NNƐ\nWopɛ sɛ wuhu nkɔm ahorow a Bible ahyɛ afa yɛn bere yi ho anaa? Bɛyɛ mfe 2,000 a atwam ni, Bible hyɛɛ nkɔm sɛ “nna a edi akyiri mu” no, “mmere a emu yɛ den bɛba.” Ɛyɛ nna a edi akyiri ma dɛn? Ɛnyɛ nna a edi akyiri ma asase anaa nnipa, mmom no, ɛyɛ nna a edi akyiri ma nitan, nhyɛso, ne amanehunu a ateetee nnipa mfe mpempem pii ni no. Nkɔmhyɛ ahorow a ɛma yehu sɛ yɛwɔ “nna a edi akyiri mu” no, ma yensusuw emu kakra ho nhwɛ.\n2 Timoteo 3:1-5: “Nna a edi akyiri mu no, . . . nnipa bɛyɛ ahopɛ, sikanibere, ahohoahoa, ahantan, wɔn a wɔka abususɛm, awofo so asoɔdenfo, bonniayɛfo, wɔn a wonni nokware, wɔn a wonni tema, wɔn a wontumi ne wɔn nyɛ apam, dinsɛefo, wɔn a wontumi nni wɔn ho so, wɔn a wɔyɛ keka, wɔn a wɔmpɛ papa, wɔn a woyi afoforo ma, wɔn a wɔyɛ asobrakye, wɔn a wɔyɛ ahomaso, wɔn a wɔdɔ anigyede sen Onyankopɔn; wɔde nyamesom pa adura wɔn anim, nanso wɔmfa tumi a ɛwom no nyɛ adwuma.”\nWunnye ntom sɛ ɛnnɛ, nnipa a wɔda saa su yi adi no redɔɔso? Woahyɛ no nsow sɛ ɛnnɛ, nnipa a wɔatwa yɛn ho ahyia no, wodwen wɔn nkutoo ho, wɔn ani bere sika, na wɔde ahomaso na ɛyɛ ade? Wunhu sɛ nnipa ayɛ nhyɛ, nanso wo ne wɔn fa adwene nso a ɛnyɛ yiye? Ɛnyɛ dɛn ara a, woahu sɛ nnipa bebree mmu wɔn awofo, na nnipa dodow no ara pɛ anigyede sen Onyankopɔn. Afei nso, ade rekye a ade resa nyinaa, nneɛma sɛe ara na ɛresɛe.\nMateo 24:6, 7: “Mobɛte ɔko ne ɔko ho amanneɛbɔ; . . . Ɔman bɛsɔre atia ɔman na ahenni atia ahenni.”\nEbinom bu akontaa sɛ, sɛ woka nnipa a wɔawuwu wɔ akodi akɛse ne nketewa mu fi afe 1914 no nyinaa bɔ mu a, wɔn dodow boro ɔpepem 100. Aman bebree wɔ hɔ a, ɔman no mu nnipa dodow nyinaa mpo nnu ɔpepem 100. Sɛ wohwɛ sɛnea nnipa bebree awuwu wɔ akodi mu no a, wunhu sɛ ɛde osu, awerɛhow ne amanehunu kɛse aba? Enti amanaman no asua biribi afi mu ma enti wɔagyae akodi anaa?\nMateo 24:7: ‘Aduankɔm bɛba.’\nBoayikuw a Ɛhwɛ Wiase Aduan Ho Nsɛm So kaa sɛ: “Saa bere yi, aduan a ɛwɔ wiase no betumi asõ nnipa nyinaa. Nanso anadwo biara nnipa ɔpepem 815, kyerɛ sɛ wofa nnipa nkron biara a, baako da so ara de kɔm da. Nea ɛsen saa mpo no, wofa nnipa mmiɛnsa biara, baako nnya aduan papa nni.” Wobu akontaa sɛ, afe biara, ɔkɔm kunkum mmofra bɛyɛ ɔpepem mmiɛnsa.\nLuka 21:11: “Asasewosow akɛse bɛba.”\nAsasewosow bi wɔ hɔ a ano den nti nnipa te; afe biara asasewosow a ɛte saa bɛyɛ 50,000 sisi. Afe biara, asasewosow bɛyɛ 100 sɛe adan pa ara, na asasewosow baako a ɛyɛ hu pa ara nso si. Akontaabu bi kyerɛ sɛ, efi afe 1975 kosi 2000 no, asasewosow akunkum nnipa 471,000.\nMateo 24:14: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”\nYehowa Adansefo bɛboro ɔpepem nwɔtwe ka Onyankopɔn Ahenni ho asɛmpa, na wodi ho adanse wɔ nsase bɛyɛ 240 so wɔ wiase nyinaa. Wɔka asɛmpa no wɔ nkurow akɛse ne nketewa mu, pɔw mu, ne mmepɔw so. Nkɔmhyɛ no kaa sɛ, sɛ yewie adwuma no sɛnea Onyankopɔn pɛ a, “awiei no bɛba.” Ɛno kyerɛ sɛn? Ɛkyerɛ sɛ nnipa tumidi bɛba awiei, na Onyankopɔn Ahenni afi ase adi tumi. Sɛ Onyankopɔn Ahenni redi tumi a, bɔhyɛ ahorow bɛn na ɛbɛbam? Toa akenkan no so na wubehu.\n^ nky. 8 Hwɛ asɛm a yɛato din “Ɛnkasa, Nanso Edi Adanse Sɛ Bible Nkɔmhyɛ Yɛ Nokware.”


Asomafo 14 NA-TWI - Acts 14 KJV | Biblica América Latina\nAsomafo 14 NA-TWI - Acts 14 KJV\n1Paulo ne Barnaba duu Ikonium no, wɔkɔɔ Yudafo asɔredan mu. Wɔkasa maa Yudafo ne Amanamanmufo bebree bɛyɛɛ gyidifo.\n2 Nanso Yudafo a wɔpoo Awurade asɛm no hwanyan Amanamanmufo no, san tuu wɔn aso tiaa anuanom no. 3 Asomafo no tenaa hɔ kyɛe. Na Awurade nam tumi a ɔde maa wɔn ma wɔyɛɛ anwonwade ahorow no so kyerɛe sɛ nsɛm a wɔka fa n’adom ho no yɛ nokware. 4 Kurow no mu nnipa no mu kyɛɛ abien; ɛfa kɔɔ Yudafo no afa na ɛfa nso kɔɔ asomafo no afa.\n5 Amanamanmufo ne Yudafo no ne wɔn mpanyimfo yɛɛ adwene sɛ wɔbɛyɛ wɔn ayayade, asan asiw wɔn abo. 6 Asomafo no tee pɔw a wɔbɔ faa wɔn ho no, woguan kɔɔ Listra ne Derbe a ɛwɔ Likaoniaman mu ne nkuraa a atwa ho ahyia no nyinaa ase. 7 Wɔkaa Asɛmpa no wɔ hɔ.\n8 Bere a Paulo ne Barnaba wɔ Listra no, wohuu ɔbarima bi a na ɔyɛ obubuafo fi n’awo mu. 9 Paulo rekasa no, obubuafo no tiee no maa Paulo hui sɛ ɔwɔ gyidi a ɛbɛma watumi agyina so asa no yare. Enti Paulo hwɛɛ obubuafo no 10 teɛɛm se, “Sɔre gyina hɔ!” Amonom, obubuafo yi huruw gyinae, fitii ase nantewee.\n11 Nnipa no huu nea Paulo ayɛ no, wofitii ase teɛteɛɛm wɔ Likaonia kasa mu se, “Anyame ayeyɛ wɔn ho sɛ nnipa aba yɛn nkyɛn.” 12 Eyi nti wɔfrɛɛ Barnaba Seus ɛna wɔfrɛɛ Paulo nso Hermes, efisɛ, ɔno na na ɔka asɛm no. 13 Seus a na n’asɔredan wɔ kurotia no sɔfo de nantwi ne nhwiren baa kurow no pon ano, pɛe sɛ wɔbɔ afɔre ma asomafo no.\n14 Bere a Barnaba ne Paulo tee afɔre a nnipa no pɛ sɛ wɔbɔ no, wɔde abufuw sunsuanee wɔn ntade mu, tuu mmirika kɔɔ nnipa kuw no mu teɛteɛɛm se, 15 “Dɛn na mopɛ sɛ moyɛ yi? Yɛyɛ onipa te sɛ mo! Yɛaba sɛ yɛrebɛka Asɛmpa no akyerɛ mo, ama moagyae saa nneɛma hunu yi yɛ, na mode mo ho ama Onyankopɔn a ɔbɔɔ ɔsoro, asase, ɛpo ne biribiara a ɛwɔ mu nyinaa no. 16 Bere bi a atwa mu no, ɔmaa nnipa nyinaa kwan ma wɔyɛɛ nea wɔpɛ. 17 Nanso Onyankopɔn nam nneɛma pa a ɔyɛ so di n’ankasa ho adanse. Mmere a ɛsɛ mu no, ɔma osu tɔ, ma nnɔbae ba; ɔma mo aduan di, ma munya ahotɔ.”\n18 Nanso saa kasa yi nyinaa akyi no, ɔpɛ ara na nnipa no pɛe sɛ wɔbɔ afɔre ma wɔn.\n19 Yudafo bi fi Antiokia a ɛwɔ Pisidia ne Ikonium tuu nnipa no aso ma wosiw Paulo abo, twee no fii kurow no mu; na wosusuw sɛ wawu. 20 Nanso bere a gyidifo no betwaa ne ho hyiae no, ɔsɔre san kɔɔ kurow no mu. Ade kyee no, ɔne Barnaba fii hɔ kɔɔ Derbe.\n21 Paulo ne Barnaba kaa Asɛmpa no wɔ Derbe maa nnipa pii gye dii. Wofi hɔ no, wɔsan kɔɔ Listra, Ikonium ne Antiokia a ɛwɔ Pisidia. 22 Wɔhyɛɛ gyidifo no nkuran sɛ wɔntena ase gyidi mu. Wɔka kyerɛɛ gyidifo yi se, “Ansa na yebetumi akɔ Onyankopɔn ahenni mu no, ɛsɛ sɛ yɛfa ɔhaw ahorow pii mu.” 23 Asafo biara a wɔkɔɔ mu no, wosisii mpanyimfo maa wɔn; na wɔnam mpaebɔ ne mmuadadi so de mpanyimfo no hyɛɛ Awurade a wɔde wɔn ho ato no so no nsa.\n24 Wofi Pisidia no, wɔbaa Pamfilia. 25 Wɔkaa Asɛmpa no wɔ Perge, na wofi hɔ baa Atalia.\n26 Wofi Atalia no, wɔsan baa Antiokia a ɛhɔ na bere a na wɔrebefi saa adwuma a wɔawie yi ase no, wɔde wɔn hyɛɛ Awurade nsa no.\n27 Bere a woduu Antiokia no, wohyiaa asafo no mu nnipa nyinaa. Wɔkaa nneɛma a Onyankopɔn nam wɔn so ayɛ, ne sɛnea Onyankopɔn abue kwan ama Amanamanmufo agye asɛm no adi no nyinaa kyerɛɛ wɔn. 28 Paulo ne Barnaba tenaa gyidifo no nkyɛn kyɛe.\nNA-TWI : Asomafo 14


Som Yehowa Nko Ara | Ɔwɛn-Aban Adesua\nƆwɛn-Aban—Nea Adesua Nsɛm Wom | October 2019\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 43\nSom Yehowa Nko Ara\n“Yehowa yɛ Onyankopɔn a ɔmpɛ sɛ ɔne obi bɛkyɛ ne som.”—NAH. 1:2.\nDWOM 51 Yɛahyira Yɛn Ho So Ama Onyankopɔn!\n1. Adɛn nti na Yehowa nko ara na ɛfata sɛ yɛsom no?\nYEHOWA nko ara na ɛfata sɛ yɛsom no, efisɛ ɔno ne yɛn Bɔfo ne yɛn Nkwamafo. (Adi. 4:11) Nanso, biribi wɔ hɔ a ebetumi ama ayɛ den sɛ yɛbɛyɛ saa. Ɛwom sɛ yɛdɔ Yehowa na yebu no de, nanso anhwɛ a yɛbɛma nneɛma foforo ho ahia yɛn asen sɛ yɛbɛsom Yehowa nko ara sɛnea ɛsɛ sɛ yɛyɛ no. Ɛsɛ sɛ yehu nea ebetumi ama aba saa. Nanso, momma yenni kan nhwɛ nea obi yɛ a ɛkyerɛ sɛ Yehowa nko ara na ɔsom no.\n2. Sɛnea Exodus 34:14 kyerɛ no, sɛ yɛsom Yehowa nko ara a, dɛn na yɛbɛyɛ?\n2 Sɛ Bible ka sɛ yɛsom Yehowa nko ara a, ɛkyerɛ sɛ, yɛdɔ no paa. Sɛ saa a, ɛnde, yɛremfa yɛn koma nkodi obi anaa biribi foforo biara akyi ka Yehowa ho.—Kenkan Exodus 34:14.\n3. Yɛwɔ nea enti paa a yɛresom Yehowa. Adɛn nti na yɛreka saa?\n3 Yɛwɔ nea enti paa a yɛresom Yehowa. Adɛn nti na yɛreka saa? Nokwasɛm a yɛasua afa Yehowa ho nti na yɛsom no. Yɛn ani abegye ne suban a ɛyɛ fɛ no ho. Yenim nea Yehowa pɛ ne nea okyi, na yɛne no yɛ adwene. Yenim nea ɔpɛ sɛ ɔyɛ ma adesamma, na yɛde n’akwankyerɛ bɔ yɛn bra. Yehowa ama yɛanya hokwan ne no afa adamfo, na wei ma yehu sɛ wadi yɛn ni. (Dw. 25:14) Biribiara a yesua fa yɛn Bɔfo no ho no ma yɛbɛn no paa.—Yak. 4:8.\n4. (a) Dɛn na Ɔbonsam nam so ma ɔdɔ a yɛwɔ ma Yehowa no ano brɛ ase? (b) Dɛn na yebesusuw ho wɔ adesua yi mu?\n4 Ɔbonsam na odi wiase yi so, na ɔnam wiase no so ma nneɛma a nnipa pɛ ho behia yɛn paa wɔ yɛn asetenam na ɔma ɛyɛ den sɛ yɛbɛko atia akɔnnɔ bɔne. (Efe. 2:1-3; 1 Yoh. 5:19) Satan botae ne sɛ ɔbɛma yɛde yɛn koma akodi nneɛma foforo akyi sɛnea ɛbɛyɛ a ɔdɔ a yɛwɔ ma Yehowa no ano bɛbrɛ ase. Momma yɛnhwɛ akwan mmienu a Ɔbonsam betumi afa so ayɛ saa. Nea edi kan, ɔyɛ nea obetumi biara sɛ ɔbɛma yɛn ani abere sika. Nea ɛto so mmienu, ɔfa kwan biara so sɛ ɔbɛma yɛapaw anigyede a ɛmfata.\nHWƐ YIYE NA W’ANI AMMERE SIKA\n5. Adɛn nti na ɛsɛ sɛ yɛhwɛ yiye na yɛn ani ammere sika?\n5 Yɛn nyinaa pɛ sɛ yenya aduan a ɛbɛso yɛn di, yenya ntade a ɛfata hyɛ, ne baabi pa a yɛbɛtena. Nanso, ɛsɛ sɛ yɛhwɛ yiye na yɛn ani ammere sika. Nnipa a wɔwɔ Satan wiase no mu pii yɛ “sikanibere” na wɔn ani bere ahonyade. (2 Tim. 3:2) Ná Yesu nim sɛ nneɛma betumi atwetwe n’akyidifo ama wɔn ani abere sika. Yesu kaa sɛ: “Obiara ntumi nsom awuranom baanu; efisɛ sɛ wantan obiako na wannɔ ɔfoforo no a, ɔbɛbata obiako ho na wabu ɔfoforo no animtiaa. Muntumi nsom Onyankopɔn ne Ahonyade.” (Mat. 6:24) Sɛ obi som Yehowa na bere koro no ara ɔsɛe bere ne ahoɔden pii pɛ sɛ onya ne ho wɔ wiase yi mu a, ɔkwan bi so no, na ɔresom awuranom mmienu. Ɔyɛ saa a, ɛnde na ɛnyɛ Yehowa nko ara na ɔresom no.\nSɛnea na Laodikeafo no bu wɔn ho . . . ne sɛnea na Yehowa ne Yesu hu wɔn (Hwɛ nkyekyɛm 6)\n6. Asɛm a Yesu ka kyerɛɛ Laodikea asafo no, dɛn na yebetumi asua afi mu?\n6 Ansa na afe 100 Y.B. no, Laodikea asafo no mufo hoahoaa wɔn ho sɛ: “Meyɛ ɔdefo, manya me ho, na hwee nhia me.” Nanso Yehowa ne Yesu ani so de, na wɔn ‘asɛm yɛ mmɔbɔ san yɛ awerɛhow, na na wɔyɛ ahiafo ne anifuraefo a wɔda adagyaw.’ Esiane sɛ na wɔn ani bere sika nti, na ɛresɛe wɔne Yehowa ntam. Ɛno nti na Yesu tuu wɔn fo no, na ɛnyɛ sɛ na wɔwɔ sika ntia. (Adi. 3:14-17) Sɛ yehu sɛ yɛreyɛ akodi sika akyi a, ɛsɛ sɛ yɛyɛ nsakrae ntɛm ara. (1 Tim. 6:7, 8) Sɛ yɛanyɛ saa a, yɛn koma bɛkɔ akodi nneɛma foforo akyi na Yehowa rennye yɛn som ntom. Yehowa yɛ Onyankopɔn “a ɔne obiara nkyɛ ne som,” anaa ɔpɛ sɛ yɛsom ɔno nko ara. (Deut. 4:24) Dɛn na ebetumi ama yɛde sika adi kan wɔ yɛn asetena mu?\n7-9. Dɛn na wusua fi asafo mu panyin bi a ne din de David asɛm no mu?\n7 Yɛnhwɛ David. Ɔyɛ asafo mu panyin a ɔbɔ ne ho mmɔden a ɔte United States. Ɔka sɛ na ɔyere ne ho yɛ adwuma ankasa. Adwumakuw a na ɔne wɔn yɛ adwuma no bɔɔ n’aba so, na mpo na wobu no wɔ ɔman no mu sɛ obi a onim adwuma paa. David kaa sɛ: “Saa bere no, na ɛyɛ me sɛ saa abasobɔde yi nyinaa kyerɛ sɛ Yehowa ahyira me.” Nanso, na ɛte saa ampa?\n8 Nkakrankakra David hui sɛ adwuma a ɔyɛ no resɛe ɔne Yehowa ntam. Ɔkaa sɛ: “Sɛ mewɔ asafo nhyiam ase anaa asɛnka mu mpo a, wobɛhwɛ na meredwinnwen ɔhaw bi a ɛwɔ adwumam ho. Ná minya sika paa, nanso na ɔbrɛ nko ara, na na m’aware nso regyigya.”\n9 David hui sɛ ɛsɛ sɛ ɔde nneɛma a ɛho hia paa di kan wɔ n’asetenam. Ɔkaa sɛ: “Misii me bo sɛ mɛyɛ tebea no ho biribi. Ná David pɛ sɛ ɔsesa sɛnea ɔyɛ n’adwuma, enti ɔkaa nea na ɔpɛ sɛ ɔyɛ no kyerɛɛ n’adwumawura. Ekosii sɛn? David adwuma fii ne nsa! Dɛn na ɔyɛe? Ɔkaa sɛ: “Ɛda a edi hɔ no ara na mehyehyɛɛ akwammisa krataa sɛ bosome biara mɛyɛ akwampaefo boafo. Nea ɛbɛyɛ a David ne ne yere benya sika atwitwa wɔn ho no, wofii ase gyee adan akɛse siesiee mu. Bere bi akyi no, David fii ase yɛɛ akwampae adwuma, na akyiri yi ne yere nso bɛkaa ne ho ma wɔyɛɛ akwampae adwuma. Awarefo yi sii gyinae sɛ wɔbɛyɛ adwuma a nkurɔfo mmu, nanso na ɛnyɛ adwuma ko a wɔyɛ ne ade a ɛho hia wɔn paa wɔ wɔn asetena mu. Bere bi a atwam no, sika a na wonya bosome biara no, sɛ wokyɛ mu du a, emu baako na afei na wonya. Nanso, na wotumi de nea wonya no bɔ wɔn ho bra. Wɔpɛ sɛ wɔde Yehowa som di kan, na wɔahu sɛ, sɛ obi de Ahenni adwuma no di kan wɔ n’asetenam a, Yehowa hwɛ no.—Mat. 6:31-33.\n10. Yɛbɛyɛ dɛn abɔ yɛn koma ho ban?\n10 Sɛ yɛwɔ sika pii oo, sɛ yenni bi oo, ɛsɛ sɛ yɛbɔ yɛn koma ho ban. Yɛbɛyɛ no sɛn? Mma w’ani mmere sika. Afei nso, ɛnsɛ sɛ woma w’adwuma ho hia wo sen Yehowa som. Wobɛyɛ dɛn ahu sɛ saa afiri yi ayi wo? Nsɛm bi a wubetumi abisa wo ho ni: ‘Mewɔ asafo nhyiam ase anaa asɛnka mu a, metaa dwen m’adwuma ho anaa? Nea midwen ho ara ne sɛ menya sika na daakye me ho ankyere me anaa? Ɛyɛ a sika ne ahonyade ho nsɛm de akasakasa ba me ne me kunu anaa me ne me yere ntam? Sɛ minya adwuma a ɛbɛma manya kwan de bere pii asom Yehowa na nkurɔfo mmu mpo a, m’ani begye ho sɛ mɛyɛ anaa?’ (1 Tim. 6:9-12) Sɛ yɛresusuw saa nsɛmmisa yi ho a, momma yɛnkae sɛ Yehowa dɔ yɛn na ɔhyɛ wɔn a wɔsom no no bɔ sɛ: “Merennyaw wo na merempa wo nso da.” Ɛno nti, ɔsomafo Paul kyerɛwee sɛ: “Mommma sikanibere mmma mo asetena mu.”—Heb. 13:5, 6.\nWOREPAW NEA WODE BEGYIGYE W’ANI A, HWƐ YIYE\n11. Sɛn na nneɛma a obi de gyigye n’ani betumi aka n’abrabɔ?\n11 Yehowa pɛ sɛ yɛn ani gye wɔ asetenam, na nneɛma a yɛde gyigye yɛn ani betumi aboa yɛn ama yɛanya saa anigye no. Nokwasɛm ne sɛ, Onyankopɔn Asɛm ka sɛ: “Onipa wɔ hɔ yi, biribi pa bi nni hɔ mma no sɛ obedidi na wanom na wama ne kra ahu adepa, ne brɛ mu.” (Ɔsɛnk. 2:24) Nanso, nneɛma a nkurɔfo de gyigye wɔn ani wɔ wiase no, dodow no ara betumi ahaw yɛn. Saa nneɛma no sɛe nkurɔfo suban, na ɛma wɔsosɔ nneɛma a Onyankopɔn Asɛm kasa tia so anaa ɛma wɔn ani begye ho mpo.\nHena na ɔreyɛ nneɛma a wode gyigye w’ani no? (Hwɛ nkyekyɛm 11-14) *\n12. Sɛnea 1 Korintofo 10:21, 22 kyerɛ no, adɛn nti na sɛ yɛrepaw nneɛma a yɛde gyigye yɛn ani a, ɛsɛ sɛ yɛhwɛ yiye?\n12 Yɛpɛ sɛ yɛsom Yehowa nko ara, enti yɛrentumi nnidi “Yehowa pon so” na yɛnsan nnidi “adaemone pon so.” (Kenkan 1 Korintofo 10:21, 22.) Sɛ wo ne obi to nsa didi a, mpɛn pii no, ɛkyerɛ sɛ moyɛ nnamfo. Sɛ yɛpaw anigyede a ɛhyɛ basabasayɛ, ahonhonsɛm, aguamammɔ, anaa honam akɔnnɔ ne subammɔne foforo biara ho nkuran a, ɛkyerɛ sɛ, aduan a Onyankopɔn atamfo ayɛ na yɛredi. Yɛyɛ saa a, yepira yɛn ho na yɛsɛe yɛne Yehowa adamfofa nso.\n13-14. Sɛnea Yakobo 1:14, 15 kyerɛ no, adɛn nti na ɛsɛ sɛ yɛhwɛ yiye na yɛamfa nneɛma a ebetumi akanyan akɔnnɔ bɔne annyigye yɛn ani? Ma ɛho nhwɛso.\n13 Momma yɛnhwɛ nneɛma bi a enti yebetumi aka sɛ nea yɛde gyigye yɛn ani no te sɛ aduan a yedi. Sɛ yɛredidi a, yɛn ara na yɛkyerɛ aduan ko a yɛde bɛhyɛ yɛn anom. Nanso sɛ yenya mene aduan no a, yenni so tumi bio, efisɛ nneɛma bi kɔ so wɔ yɛn nipaduam ma nnuannuru a ɛwɔ aduan no mu wurawura yɛn nipadua mu. Sɛ yedi aduan pa a, ebetumi ama yɛn mpɔw mu ayɛ den, nanso sɛ yedi aduan bɔne a, ɛbɛma yɛayare. Ebia yɛrenhu nsunsuanso no amonom hɔ ara, nanso ɛyɛ dɛn ara a ɛbɛda adi.\n14 Saa ara na sɛ yɛpɛ sɛ yenya biribi de gyigye yɛn ani a, yebetumi apaw nea yɛpɛ. Nanso, sɛ yenya de ade ko no gye yɛn ani a, sɛnea ɛbɛyɛ adwuma wɔ yɛn adwene ne yɛn koma mu de, yenni so tumi. Sɛ yɛde nneɛma a ɛfata gye yɛn ani a, ebetumi ama yɛn koma atɔ yɛn yam, nanso sɛ yɛde nneɛma a enye gye yɛn ani a, ebetumi apira yɛn. (Kenkan Yakobo 1:14, 15.) Sɛ yɛde nneɛma a enye gye yɛn ani a, ebia yɛrenhu nsunsuanso biara amonom hɔ ara, nanso bere bi akyi no ɛbɛda adi. Wei nti, Bible bɔ yɛn kɔkɔ sɛ: “Mommma wɔnnnaadaa mo: Onyankopɔn nyɛ obi a wosi no atwetwe. Na nea onipa gu no, ɛno ara na obetwa; efisɛ nea ogu ma ne honam no fi ne honam mu betwa ɔporɔw.” (Gal. 6:7, 8) Enti, anigyede biara a ɛma nkurɔfo ani gye nneɛma a Yehowa kyi ho no, ɛho hia paa sɛ yeyi fi yɛn akwan mu.—Dw. 97:10.\n15. Akyɛde bɛn na Yehowa de ama yɛn sɛ yɛmfa nnye yɛn ani?\n15 Yehowa nkurɔfo pii ani gye ho sɛ wɔbɛhwɛ JW Broadcasting®. Ɛyɛ TV a wɔhwɛ wɔ Intanɛt so a wɔayɛ ama yɛn; nneɛma pa nko ara na woyi wɔ so. Onuawa bi a ne din de Marilyn kaa sɛ: “JW Broadcasting aboa ama manya anigye wɔ m’asetenam; mitumi hwɛ biribiara a woyi wɔ so efisɛ ne nyinaa ye. Sɛ mete nka sɛ mayɛ ankonam anaa m’abam abu a, mehwehwɛ ɔkasa bi a ɛhyɛ nkuran anaa daa asɛm dwumadi bi tie wɔ so. Ɛno boa me ma mebɛn Yehowa ne n’ahyehyɛde no paa. JW Broadcasting asesa m’abrabɔ koraa.” Akyɛde a Yehowa de ama yɛn yi, wo nso worenya so mfaso anaa? JW Broadcasting dwumadi a ɛba bosome biara no da nkyɛn a, nsɛm a yɛbɔ tie, video ahorow, ne nnwom a ɛhyɛ yɛn gyidi den nso wɔ hɔ a yebetumi atie anaa yɛahwɛ bere biara a yɛpɛ.\n16-17. Bere dodow a yɛde gye yɛn ani no, ɛsɛ sɛ yɛhwɛ no yiye, adɛn ntia, na yɛbɛyɛ dɛn ayɛ saa?\n16 Ɛnyɛ nea yɛde gyigye yɛn ani nko na ɛsɛ sɛ yɛhwɛ no yiye, na mmom, bere dodow a yɛde yɛ saa nso, ɛsɛ sɛ yɛhwɛ no yiye. Sɛ yɛanyɛ saa a, yɛde bere pii begye yɛn ani asen nea yɛde som Yehowa. Ɛyɛ den ma nnipa pii sɛ wɔbɛhwɛ bere dodow a wɔde gye wɔn ani no yiye. Onuawa bi a ne din de Abigail a wadi mfe 18 ka sɛ: “Ɛda a mayɛ adwuma abrɛ paa no, sɛ mehwɛ TV a, ɛboa me ma medwudwo me ho. Nanso sɛ manhwɛ yiye a, m’ani bɛba me ho so no, na matena TV anim nnɔnhwerew pii.” Onua aberante bi a ne din de Samuel ka sɛ: “Ɛtɔ da a mitumi hwɛ video ntiatiaa pii wɔ Intanɛt so. Ɛyɛ a meyɛ m’adwene sɛ mɛhwɛ baako pɛ, nanso m’ani bɛba me ho so no, na matena ho bɛyɛ nnɔnhwerew mmiɛnsa anaa nnan.”\n17 Wobɛyɛ dɛn ahwɛ bere dodow a wode gye w’ani no yiye? Ade a ɛsɛ sɛ wudi kan yɛ ne sɛ, ɛsɛ sɛ wuhu bere dodow a wode gye w’ani. Enti wubetumi ayi nnawɔtwe baako asi hɔ, na bere dodow a wode begye w’ani wɔ saa nnawɔtwe no mu no, woakyerɛw ato hɔ. Bere dodow a wode hwɛ TV, nea wode kyinkyin Intanɛt so, ne nea wode bɔ game wɔ wo fon anaa tablɛt so no, kyerɛw wɔ kalenda so. Sɛ wuhu sɛ wosɛe bere wɔ anigyede ho dodo a, bɔ mmɔden yɛ nhyehyɛe. Di kan yi bere si hɔ a wode bɛyɛ nneɛma a ɛho hia paa, na afei yi bi fa yɛ nneɛma a wode begyigye w’ani. Ɛno akyi no, srɛ Yehowa na ɔmmoa wo na woatumi adi nhyehyɛe a woayɛ no so. Woyɛ saa a, wubenya bere ne ahoɔden a ɛsɛ sɛ wode sua Bible, nea wode bɛyɛ abusua som, ne nea wode bɛkɔ asafo nhyiam. Afei wubenya bere de ayɛ asɛnka adwuma no na ama woasom Yehowa. Afei nso, w’ahonim remmu wo fɔ wɔ bere a wode gye w’ani ho, efisɛ wode Yehowa adi kan.\nKƆ SO SOM YEHOWA NKO ARA\n18-19. Dɛn na yɛbɛyɛ de akyerɛ sɛ yɛsom Yehowa nko ara?\n18 Bere a ɔsomafo Petro kyerɛw Satan wiase awiei ne wiase foforo a ɛreba no ho asɛm no, ɔkaa sɛ: “Adɔfo, esiane sɛ moretwɛn eyinom nti, monyɛ nea mubetumi biara mma ommehu mo sɛ nnipa a wɔn ho nni nkekae ne dɛm biara wɔ asomdwoe mu.” (2 Pet. 3:14) Sɛ yetie saa afotu no na yɛyɛ nea yebetumi nyinaa sɛ yɛbɛbɔ bra pa na yɛasom Yehowa wɔ ɔkwan a ɛsɔ n’ani so a, ɛkyerɛ sɛ Yehowa nko ara na yɛsom no.\n19 Satan ne ne wiase no bɛkɔ so ayere wɔn ho sɛ wobepiapia yɛn ama yɛde nneɛma foforo adi kan wɔ yɛn asetenam sen sɛ yɛde Yehowa bedi kan. (Luka 4:13) Nanso, sɛ yehyia nsɛnnennen mpo a, yɛremfa yɛn koma nkodi obi anaa biribi foforo biara akyi ka Yehowa ho. Yɛasi yɛn bo sɛ yɛbɛsom Yehowa nko ara, efisɛ ɔno nko ara na ɛfata sɛ yɛsom no!\nDɛn na obi yɛ a ɛkyerɛ sɛ ɔsom Yehowa nko ara?\nAdwene a yɛwɔ wɔ sika ho no, sɛn na ebetumi aka ɔsom a yɛde ma Onyankopɔn?\nSɛn na nneɛma a yɛde gyigye yɛn ani betumi aka ɔsom a yɛde ma Onyankopɔn?\n^ nky. 5 Yɛn ani gye ho sɛ yɛbɛsom Yehowa. Nanso, yemmisa sɛ, ɔno nko ara na yɛsom no anaa? Gyinae a yesisi na ɛbɛkyerɛ. Momma yɛnhwɛ gyinae a yesisi wɔ nneɛma mmienu bi ho, na ɛno na ɛbɛma yɛahu sɛ yɛsom Yehowa nko ara anaasɛ ɛnte saa.\n^ nky. 53 MFONI HO NKYERƐKYERƐMU: Obiara nni hɔ a n’ani gye ho sɛ obedi aduan a wɔayɛ wɔ gyaade a ɛhɔ ntew. Ɛnde, adɛn nti na yɛn ani begye ho sɛ yɛbɛhwɛ nneɛma a basabasayɛ, ahonhonsɛm, anaa ɔbrasɛe wom de agyigye yɛn ani?\nShare Share Som Yehowa Nko Ara\nw19 October kr. 26-31\n1919—Mfe Ɔha a Atwam\nOnyankopɔn Atemmu—Ɔbɔ Kɔkɔ Sɛnea Ɛsɛ Bere Nyinaa Anaa?\nYere Wo Ho Yɛ Pii Wɔ “Nna a Edi Akyiri” Yi Awiei\nKɔ so di nokware wɔ “ahohiahia kɛse” no mu\nDɛn na Yehowa Bɛma Woatumi Ayɛ?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM October 2019\nShare Share ƆWƐN-ABAN—NEA ADESUA NSƐM WOM October 2019\nƆWƐN-ABAN—NEA ADESUA NSƐM WOM October 2019


Atemmufo 18 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nDanfo kɔhwehwɛɛ asaase (1-31)\nWɔfaa Mika ahoni ne ne sɔfo no kɔe (14-20)\nWɔko faa Lais, na wɔtoo hɔ din Dan (27-29)\nDanfo som bosom (30, 31)\n18 Saa bere no, na ɔhene biara nni Israel.+ Na saa nna no mu no, na Dan abusuakuw+ no rehwehwɛ baabi atena,* efisɛ ɛde besi saa bere no, na wonnyaa agyapade biara wɔ Israel mmusua no mu.+ 2 Enti Danfo no somaa wɔn abusua no mu mmarima akokodurufo baanum fii Sora ne Estaol+ sɛ wonkokyinkyin asaase no so nhwɛ sɛnea ɛte. Na wɔka kyerɛɛ wɔn sɛ: “Monkɔ, munkokyinkyin asaase no so.” Bere a wokoduu Mika fi wɔ Efraim mmepɔw mu no,+ wɔdaa hɔ maa ade kyee. 3 Bere a wɔbɛn Mika fi no, wɔtee Lewini aberante no nne,* enti wɔkɔɔ ne nkyɛn kobisaa no sɛ: “Hena na ɔde wo baa ha? Woreyɛ dɛn wɔ ha? Ɛdɛn na agye wo aka ha?” 4 Ɔka kyerɛɛ wɔn sɛ: “Sɛɛ ne sɛɛ na Mika yɛ maa me, na wabɔ me paa sɛ menyɛ ne sɔfo.”+ 5 Ɛnna wɔka kyerɛɛ no sɛ: “Yɛpa wo kyɛw, bisa Onyankopɔn ma yɛn na yenhu sɛ ɔkwan a yɛrekɔ no besi yɛn yiye anaa.” 6 Na ɔsɔfo no ka kyerɛɛ wɔn sɛ: “Momfa asomdwoe nkɔ. Yehowa ka mo ho wɔ mo akwantu no mu.” 7 Enti mmarima baanum no siim kɔe, na wokoduu Lais.+ Wohui sɛ nkurɔfo no nhia biribiara mfi obiara hɔ te sɛ Sidonfo no. Ná wɔte hɔ dwoodwoo a wonnwen sɛ bɔne bi bɛto wɔn,+ na na otirimɔdenfo biara mmaa asaase no so mmɛteetee wɔn. Ná wɔne Sidonfo ntam ware, na na wɔne obiara nni nkitaho. 8 Bere a wɔsan baa wɔn nuanom nkyɛn wɔ Sora ne Estaol+ no, wɔn nuanom no bisaa wɔn sɛ: “Ɛkɔɔ dɛn?” 9 Ɛnna wɔkae sɛ: “Momma yɛnsɔre nkɔtow nhyɛ wɔn so, efisɛ yɛakohu sɛ asaase no ye. Mote hɔ retwɛn dɛn? Monnsɛe bere; monkɔfa asaase no. 10 Sɛ mudu hɔ a, mubehu sɛ nkurɔfo no te hɔ a wonnwen sɛ bɔne bi bɛto wɔn,+ na asaase no so paa. Onyankopɔn de ahyɛ mo nsa, na biribiara a mopɛ wɔ asaase so biara, mubenya bi wɔ hɔ.”+ 11 Afei Dan abusuakuw no mu mmarima 600 a wɔde akode ahyehyɛ wɔn ho siim fii Sora ne Estaol kɔe.+ 12 Wɔforo kɔɔ Kiriat-Yearim+ wɔ Yuda, na wɔkɔkyekyee asoɛe wɔ hɔ. Enti wɔtoo hɔ din Mahane-Dan,*+ na saa na wɔfrɛ hɔ de besi nnɛ. Ɛwɔ Kiriat-Yearim atɔe fam. 13 Wofi hɔ kɔɔ Efraim mmepɔw mu, na wokoduu Mika fi.+ 14 Ɛnna mmarima baanum a wɔkɔhwɛɛ Lais asaase no+ ka kyerɛɛ wɔn nuanom no sɛ: “Munim sɛ efɔd* ne terafim ahoni* ne ohoni a wɔasen ne dade honi*+ wɔ saa afi yi mu? Mo ara monhwɛ nea mobɛyɛ.” 15 Enti wogyinae wɔ hɔ, na wɔkɔɔ Lewini aberante no+ fi wɔ Mika fi hɔ, na wobisaa no sɛnea ne ho te. 16 Saa bere no nyinaa, na Danfo mmarima 600+ a wɔde akode ahyehyɛ wɔn ho no gyinagyina ɔpon no ano. 17 Na mmarima baanum a wɔkɔhwɛɛ asaase no+ wuraa ofie hɔ sɛ wɔrekɔfa ohoni a wɔasen ne efɔd+ ne terafim ahoni*+ ne dade honi*+ no. (Saa bere no, na ɔsɔfo no+ ne mmarima 600 a wɔde akode ahyehyɛ wɔn ho no gyinagyina ɔpon no ano.) 18 Na wɔkɔɔ Mika fi hɔ kɔfaa ohoni a wɔasen ne efɔd ne terafim ahoni* ne dade honi* no. Ɛnna ɔsɔfo no bisaa wɔn sɛ: “Ɛdɛn na moreyɛ yi?” 19 Na wɔka kyerɛɛ no sɛ: “Yɛ komm. Fa wo nsa to w’ano, na wo ne yɛn nkɔ, na yɛmfa wo nyɛ yɛn papa* ne yɛn sɔfo. Wohwɛ a, sɛ́ wobɛyɛ ɔsɔfo ama onipa baako fi+ ne sɛ wobɛyɛ ɔsɔfo ama abusuakuw ne abusua bi wɔ Israel, nea ɛwɔ he na eye?”+ 20 Enti ɔsɔfo no penee so, na ɔfaa efɔd ne terafim ahoni* ne ohoni a wɔasen no,+ na ɔne nnipa no kɔe. 21 Afei wosii kwan so toaa wɔn akwantu no so, na wɔmaa mmofra, wɔn nyɛmmoa, ne wɔn agyapade dii wɔn anim. 22 Bere a wofi Mika fi kɔɔ akyiri kakra no, mmarima a wɔtete afi a ɛbɛn Mika fi no behyiae, na wɔtaa Danfo no kɔtoo wɔn. 23 Bere a wɔteɛɛm frɛɛ Danfo no, wotwaa wɔn ani hwɛɛ wɔn, na wobisaa Mika sɛ: “Ɛyɛ dɛn asɛm? Ɛdɔm bebrebe yi nso ɛ?” 24 Ɛnna ɔkae sɛ: “Moafa m’anyame a mayɛ, na ɔsɔfo no nso mode no kɔ. Moafa me biribiara. Enti adɛn nti na moresan abisa me sɛ, ‘Ɛyɛ dɛn asɛm?’” 25 Ɛnna Danfo no ka kyerɛɛ no sɛ: “Nteɛteɛm ngu yɛn so. Anyɛ saa a, mmarima a wɔn bo afuw* no bɛtow ahyɛ mo so, na wobekum wo* na wɔakum wo fifo nso.”* 26 Enti Danfo no toaa so kɔɔ wɔn kwan. Bere a Mika hui sɛ wɔn ho yɛ den sen no no, ɔsan n’akyi kɔɔ ne fi. 27 Bere a wɔfaa nneɛma a Mika ayɛ, ne ne sɔfo no, wɔkɔɔ Lais,+ baabi a na nkurɔfo no te hɔ dwoodwoo a wonnwen sɛ bɔne bi bɛto wɔn no.+ Wɔde sekan kunkum wɔn, na wɔde ogya hyew kurow no. 28 Obiara nni hɔ a na obegye wɔn, efisɛ na kurow no ne Sidon ntam ware, na na wɔne obiara nni nkitaho. Afei nso, na kurow no da Bet-Rehob+ asaasetraa no so.* Na Danfo no san kyekyee kurow no tenaa mu. 29 Afei wɔde kurow no too wɔn papa Dan+ a Israel woo no no, enti wɔfrɛɛ hɔ Dan.+ Nanso kan no de, na wɔfrɛ kurow no Lais.+ 30 Ɛno akyi no, Danfo no de ohoni a wɔasen+ no sii hɔ fae. Na Yonatan+ a ɔyɛ Mose ba Gersom+ ba no ne ne mma bɛyɛɛ Dan abusuakuw no asɔfo kosii da a wotuu nnipa a wɔtete asaase no so kɔe. 31 Enti wɔde Mika honi a wɔasen no sii hɔ, na bere a nokware Nyankopɔn no fi da so wɔ Silo+ no nyinaa, na ɛwɔ wɔn nkyɛn.\n^ Nt., “agyapade atena so.”\n^ Anaa “sɛnea Lewini aberante no kasa.”\n^ Ɛkyerɛ, “Dan Asoɛe.”\n^ Anaa “abusua abosom; ahoni.”\n^ Anaa “ohoni a wɔagu.”\n^ Anaa “yɛn fotufo.”\n^ Anaa “mmarima a wɔn kra bo afuw.”\n^ Anaa “wobɛhwere wo kra.”\n^ Anaa “wo fifo nso bɛhwere wɔn kra.”\n^ Anaa “obon no mu.”


Mma w’ani mmmere abɔnefo (1)\nNyansa na wɔde si fie (3)\nƆtreneeni bɛhwe ase, nanso ɔbɛsɔre (16)\nMfa bɔne ntua bɔne ka (29)\nNkotɔ ne ohia na ɛnam (33, 34)\n24 Mma w’ani mmmere abɔnefo,Na mma wo kɔn nnnɔ sɛ wo ne wɔn bɛbɔ.+ 2 Efisɛ wɔn koma dwen awudisɛm ho,Na wɔn ano keka mmusu. 3 Nyansa na wɔde si ofi,*+Na nhumu na ɛma egyina. 4 Nimdeɛ na wɔde nya nneɛma hyɛ emu adan ma,Nneɛma a ɛsom bo ne afɛfɛde nyinaa bi.+ 5 Onyansafo ho yɛ den,+Na nimdeɛ ma onipa ahoɔden dɔɔso. 6 Akwankyerɛ pa na wode bɛkɔ wo ko,+Na afotufo* dodow mu na nkonimdi wɔ.*+ 7 Ɔkwasea de, ne nsa ntumi nka nyansa;*+Onni hwee ka wɔ kurow pon ano. 8 Obiara a ɔbɔ pɔw bɔne no,Wɔbɛfrɛ no adwemmɔnefo hene.+ 9 Nkwaseadwene yɛ bɔne,Na nkurɔfo kyi ɔfɛwdifo.+ 10 Sɛ w’aba mu bu amanehunu da* mu a,W’ahoɔden bɛyɛ ketewaa bi. 11 Gye wɔn a wɔde wɔn rekɔ owu mu,Na gye wɔn a wɔrehinhim wɔ okum kwan so no.+ 12 Sɛ woka sɛ: “O, na yennim” a, Nea Ɔhwehwɛ koma mu* no renhu anaa?+ Yiw, Nea n’ani hwɛ wo* no behu,Na obetua onipa biara ka sɛnea ne nnwuma te.+ 13 Me ba, di ɛwo, efisɛ eye;Ɛwo a efi ɛwokyɛm mu yɛ dɛ paa. 14 Saa ara na nyansa te; hu sɛ eye ma wo.*+ Sɛ wunya bi a, ebesi wo yiye daakye,Na wɔrentwa w’anidaso nkyene.+ 15 Nyɛ wo ho sɛ ɔbɔnefo nkɔtɛw baabi a ɛbɛn ɔtreneeni fi;Nsɛe baabi a ogye n’ahome. 16 Sɛ ɔtreneeni hwe ase mpɛn ason mpo a, ɔbɛsan asɔre;+Na abɔnefo de, mmusu bɛma wɔahwe ase.+ 17 Sɛ wo tamfo hwe ase a, nni ahurusi,Na sɛ biribi to no hintidua a, mma wo koma ani nnnye.+ 18 Anyɛ saa a, Yehowa behu, na n’ani rennye ho,Na Ɔbɛdan n’abufuw afi no* so.+ 19 Mma wo bo mmfuw* esiane abɔnefo nti,Na mma w’ani mmmere nnipa bɔnefo. 20 Efisɛ anidaso biara nni hɔ mma ɔbɔnefo biara;+Na wobedum abɔnefo kanea.+ 21 Me ba, suro Yehowa ne ɔhene,+ Na wo ne atuatewfo* mmmɔ,+ 22 Efisɛ wɔn amanehunu bɛba prɛko pɛ.+ Hena na onim ɔsɛe a wɔn baanu* de bɛba wɔn so?+ 23 Saa nsɛm yi nso yɛ anyansafo dea: Atemmu mu animhwɛ de, enye.+ 24 Obiara a ɔka kyerɛ ɔbɔnefo sɛ: “Woyɛ ɔtreneeni” no,+ Aman bɛdome no, na amanaman bebu no obusuyɛfo. 25 Na wɔn a wɔkasa kyerɛ no de, ebesi wɔn yiye;+Wɔde nneɛma pa behyira wɔn.+ 26 Nea ɔma mmuae a ɛyɛ nokware no, nkurɔfo befew n’ano.*+ 27 Yɛ w’abɔnten adwuma wie, na toto biribiara kama wɔ w’afuw mu;Wuwie a, na woasi wo fi.* 28 Nni adanse ntia wo yɔnko bere a wunni nnyinaso biara.+ Mfa w’ano nnaadaa nkurɔfo.+ 29 Nka sɛ: “Nea wayɛ me no, saa ara na me nso mɛyɛ no;Nea ɔyɛɛ me no, mɛyɛ no bi atua ka.”+ 30 Mitwaam wɔ ɔkwadwofo afuw ho,+Na mekɔfaa ɔbarima a wagyimi* bobefuw* ho. 31 Mihui sɛ nwura agye afa;Nsasono afa ase nyinaa,Na abo a wɔde agye ho ban no abubu.+ 32 Mehwɛe, na midwen ho wɔ me komam;Mihui, na nea misuae ni:* 33 Mereda kakra, meretɔ nko kakra,Merebobɔw me nsa ahome kakra; 34 Wode saa ara na wo hia aba sɛ ɔkorɔmfo,Na w’ahokyere aba sɛ ɔkorɔmfo werɛmfo.+\n^ Anaa “wɔde kyekyere abusua.”\n^ Anaa “nkwagye wɔ; nneɛma kɔ yiye.”\n^ Anaa “ɔhaw bere.”\n^ Anaa “Ɔhwehwɛ adwene a onipa de yɛ biribi mu.”\n^ Anaa “ɛyɛ dɛ ma wo kra.”\n^ Kyerɛ sɛ, ɔtamfo no.\n^ Anaa “Mma wo bo mmfuw denneennen.”\n^ Anaa “wɔn a wɔpere hwehwɛ nsakrae.”\n^ Kyerɛ sɛ, Yehowa ne ɔhene.\n^ Ebetumi nso akyerɛ, “Mmuae tẽẽ te sɛ mfewano.”\n^ Anaa “woakyekye w’abusua.”\n^ Nt., “mefaa mu adwene.”


4 Mose 26 AKCB - Matteus 26 LB\nIsrael Nnipakan A Ɛto So Abien\n1Ɔyaredɔm no akyi no, Awurade ka kyerɛɛ Mose ne ɔsɔfo Aaron babarima Eleasar se, 2“Monkan Israelfo mmarima a wɔadi mfe aduonu ne nea ɛboro saa nyinaa na monhwɛ dodow a wobetumi akɔ ɔsa ama Israel wɔ abusua biara mu.” 3Enti Mose ne ɔsɔfo Eleasar kasa kyerɛɛ wɔn wɔ Moab tataw so, wɔ Asubɔnten Yordan ho a na wɔatra Yeriko no se, 4“Monkan mmarima a wɔadi mfe aduonu ne nea ɛboro saa sɛnea Awurade hyɛɛ Mose no.”\nEyinom ne Israelfo a wofi Misraim bae no:\n5Eyinom ne Yakob babarima panyin Ruben asefo:\nHanokfo abusua, wɔde too wɔn tete agya Hanok;\nPalufo abusua, wɔde too a wɔn tete agya Palu;\n6Hesronfo abusua, wɔde too wɔn tete agya Hesron;\nKarmifo abusua, wɔde too wɔn tete agya Karmi.\n7Mmarima a na wɔwɔ Ruben mmusua nyinaa mu no dodow yɛ mpem aduanan abiɛsa ahanson aduasa (43,730).\n8Na Palu yɛ Eliab babarima, 9na Eliab mmabarima ne Nemuel, Datan ne Abiram. Saa Datan ne Abiram yi ara na wɔyɛ nnipa no ntuanofo a wɔka Kora akyidifo a wɔyɛɛ adwene tiaa Mose ne Aaron, de buu Awurade animtiaa no ho. 10Na asase mu bue menee wɔne Kora. Ogya fi Awurade nkyɛn bɛsɛee wɔn akyidifo ahannu aduonum. Na wɔyɛɛ kɔkɔbɔ nsɛnkyerɛnne. 11Nanso Kora ase antɔre.\n12Eyinom ne mmusua a wofi Simeon ase:\nNemuelfo abusua, wɔde too wɔn tete agya Nemuel.\nYaminfo abusua, wɔde too wɔn tete agya Yamin.\nYakinfo abusua, wɔde too wɔn tete agya Yakin.\n13Serafo abusua, wɔde too wɔn tete agya Serah;\nSaulfo abusua, wɔde too wɔn tete agya Saulo.\n14Mmarima a na wɔwɔ Simeon mmusua mu nyinaa dodow yɛ mpem aduonu abien ne ahannu (22,200).\n15Eyinom ne mmusua a wɔyɛ Gad asefo:\nSefonfo abusua, wɔde too wɔn tete agya Sefon;\nHagifo abusua, wɔde too wɔn tete agya Hagi;\nSunifo abusua no, wɔde too wɔn tete agya Suni;\n16Osnifo abusua, wɔde too wɔn tete agya Osni;\nErifo abusua, wɔde too wɔn tete agya Eri;\n17Arodfo abusua, wɔde too wɔn agya Arod;\nArelifo abusua, wɔde too wɔn tete agya Areli.\n18Mmarima a na wɔwɔ Gad mmusua mu no dodow yɛ mpem aduanan ne ahannum (40,500).\n19Na Yuda wɔ mmabarima baanu a wɔn din de Er ne Onan a wowuwuu wɔ Kanaan asase so.\n20Yuda asefo mmusua a edidi so yi:\nSelafo abusua, wɔde too wɔn tete agya Sela;\nPeresfo abusua, wɔde too wɔn tete agya Peres;\nSerafo abusua, wɔde too wɔn tete agya Serah.\n21Eyinom ne mmusua a wofi Peres ase.\nHesronfo abusua, a wɔde too wɔn tete agya Hesron;\nHamulfo abusua, wɔde too wɔn tete agya Hamul.\n22Mmarima a na wɔwɔ Yuda mmusua mu no nyinaa dodow yɛ mpem aduɔson asia ne ahannum (76,500).\n23Eyinom ne mmusua a wofi Isakar ase:\nTolafo abusua, wɔde too wɔn tete agya Tola;\nPuwafo abusua, wɔde too wɔn tete agya Puwa;\n24Yasubfo abusua, wɔde too wɔn tete agya Yasub;\nSimronfo abusua, wɔde too wɔn tete agya Simron.\n25Mmarima a na wɔwɔ Isakar mmusua no mu no nyinaa dodow yɛ mpem aduosia anan ne ahaasa (64,300).\n26Eyinom ne mmusua a wofi Sebulon ase:\nSeredfo abusua, wɔde too wɔn tete agya Sered;\nElonfo abusua, wɔde too wɔn tete agya Elon.\nYakleefo abusua, wɔde too wɔn tete agya Yakleel.\n27Mmarima a na wɔwɔ Sebulon mmusua no mu no nyinaa dodow yɛ mpem aduosia ne ahannum (60,500).\n28Ɛnam Manase ne Efraim so na mmusua abien fii Yosef mu bae.\nMakirfo abusua, wɔde too wɔn tete agya Makir;\nGileadfo abusua, wɔde too wɔn tete agya, Makir babarima, Gilead.\n30Eyinom ne mmusua a wofi Gileadfo ase:\nYeserfo abusua, wɔde too wɔn tete agya Yeser;\nHelekfo abusua, wɔde too wɔn agya Helek.\n31Asrielfo abusua, wɔde too wɔn tete agya Asriel;\nSekemfo abusua, wɔde too wɔn tete agya Sekem;\n32Semidafo abusua, wɔde too wɔn tete agya Semida;\nHeferfo abusua, wɔde too wɔn tete agya Hefer.\n33Hefer babarima Selofehad annya mmabarima nanso na ɔwɔ mmabea a wɔn din de Mahla, Noa, Hogla, Milka ne Tirsa.\n34Mmarima a na wɔwɔ Manase mmusua no nyinaa mu dodow yɛ mpem aduonum abien ne ahanson (52,700).\n35Eyinom ne mmusua a wofi Efraim ase:\nSutelafo abusua, wɔde too wɔn tete agya Sutela;\nBekerfo abusua, wɔde too wɔn tete agya Beker;\nTahanfo abusua, wɔde too wɔn tete agya Tahan.\n36Eyinom ne Sutela asefo:\nEranfo abusua, wɔde too wɔn tete agya Eran.\n37Eyinom Efraim mmusua; wɔn dodow yɛ mpem aduasa abien ne ahannum (32,500).\nEyinom ne mmusua a wɔyɛ Yosef asefo.\n38Eyinom ne mmusua a wofi Benyamin ase.\nBelafo abusua no, wɔde too wɔn tete agya Bela;\nAsbelfo abusua no, wɔde too wɔn tete agya Asbel;\nAhiramfo abusua no, wɔde too wɔn tete agya Ahiram;\n39Sufamfo abusua no, wɔde too wɔn tete agya Sufam;\nHufamfo abusua no, wɔde too wɔn tete agya Hufam.\n40Eyinom ne mmusua a wofi Belafo mu;\nArdfo a wɔde wɔn too wɔn tete agya Ard;\nNaamanfo a wɔde wɔn too wɔn tete agya Naaman.\n41Na mmarima a na wɔwɔ Benyamin mmusua no mu nyinaa dodow yɛ mpem aduanan anum ne ahansia (45,600).\n42Eyi ne abusua a efi Dan ase.\nSuhamfo abusua no, wɔde too wɔn tete agya Suham.\nNa Dan asefo no nyinaa yɛ Suhamfo. 43Mmarima a na wɔwɔ saa mu no nyinaa dodow yɛ mpem aduosia anan ne ahannan (64,400).\n44Eyinom ne mmusua a wofi Aser ase:\nYimnafo abusua no, wɔde too wɔn tete agya Yimna;\nIsuifo abusua no, wɔde too wɔn tete agya Isui;\nBeriafo abusua no, wɔde too wɔn tete agya Beria.\n45Eyinom ne mmusua a wofi Beria ase:\nHeberfo de wɔn ho too wɔn tete agya Heber;\nMalkielfo de wɔn ho too wɔn tete agya Malkiel.\n46Na Aser wɔ ɔbabea bi a ne din de Sera.\n47Mmarima a na wɔyɛ Aser asefo no nyinaa dodow yɛ mpem aduonum abiɛsa ne ahannan (53,400).\n48Eyinom ne mmusua a wofi Naftali ase:\nYakseelfo abusua no, wɔde too wɔn tete agya Yakseel;\nGunifo abusua no, wɔde too wɔn agya Guni;\n49Yeserfo abusua no, wɔde too wɔn tete agya Yeser;\nSilemfo abusua no, wɔde too wɔn tete agya Silem.\n50Mmarima a na wɔwɔ Naftali mmusua nyinaa mu no dodow yɛ mpem aduanan anum ne ahannan (45,400).\nNnipa Dodow A Wɔkan Wɔn\n51Nnipa dodow a wɔkan wɔn no ano si mpem ahansia ne baako ahanson aduasa (601,730).\n52Afei, Awurade ka kyerɛɛ Mose se, 53“Kyekyɛ asase no ma mmusua no sɛ wɔn agyapade, sɛnea wɔn dodow te. 54Ma abusua a ɛso no agyapade kɛse na abusua a esua no agyapade ketewa. 55Hwɛ sɛ wɔnam ntontobɔ so bɛkyekyɛ asase no. Nea ɛsɛ sɛ kuw biara nya no begyina nʼagyanom abusuakuw din dodow so. 56Ɛsɛ sɛ wɔbɔ ntonto wɔ agyapade no kyekyɛ so wɔ akuw akɛse ne nketewa no mu.”\n57Eyinom ne Lewifo a wɔnam wɔn mmusua so kan wɔn:\nWɔde Gersonfo too wɔn tete agya Gerson.\nWɔde Kohatfo too wɔn tete agya Kohat.\nWɔde Merarifo too wɔn tete agya Merari.\n58Eyinom nso yɛ Lewifo mmusua:\nKohat yɛ Amram tete agya. 59Bere a Lewi wɔ Misraim no, wɔwoo ɔbabea a ne din de Yokebed. Kehat babarima Amram waree no. Wɔn na wɔwoo Aaron, Mose ne Miriam. 60Aaron woo Nadab, Abihu, Eleasar ne Itamar. 61Nanso, bere a Nadab ne Abihu de ogya a ɛnyɛ kronkron brɛɛ Awurade no, wowuwui.\n62Nnipakan no mu no, na Lewifo nyinaa dodow yɛ mpem aduonu abiɛsa (23,000). Wɔkan mmarima a wɔadi fi ɔsram kosi mpanyimfo so. Nanso, wɔammu Lewifo no ano anka Israel nnipakan no ho, efisɛ wɔrekyɛ nsase no ama mmusuakuw no, wɔamma Lewifo no bi.\n63Enti sɛnea Mose ne ɔsɔfo Eleasar fa kyerɛɛ nnipa no ano wɔ Moab bepɔw a ɛbɛn Asubɔnten Yordan a na wɔatwa Yeriko ne no. 64Na saa nnipa yi mu biara nni hɔ a ɔfra wɔn a Mose ne Aaron kan wɔn wɔ Sinai sare so no mu. 65Efisɛ Awurade ka kyerɛɛ saa Israelfo no se wobewuwu wɔ sare no so. Anka wɔn mu biara, gye Yefune ba Kaleb ne Nun babarima Yosua.\nAKCB : 4 Mose 26


Nyan! | December 2015\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nBonsu no Aba!\nAfe biara, ɛdu July mu a, bonsu abereɛ bi a wɔfrɛ wɔn right whales (Eubalaena australis) ba Brazil kuro Santa Catarina mpoano. Wɔfi Antartic anafo tɔnn na ɛba bɛwo wɔ hɔ. Baabi a wɔba no mu nnɔ pii, enti ɛhɔ na wɔtete wɔn mma no kɔsi sɛ wɔbɛnyini. Ɛyɛ a nkurɔfo kɔ hɔ kɔgyinagyina po no ano ne abotan akɛse a ɛwowɔ hɔ no so hwɛ sɛnea mmoa yi ne wɔn mma di agorɔ wɔ nsuo no mu.1\nAboa Kɛseɛ a Ɔtumi Huri Danedane Ne Ho\nBonsu a yɛreka ne ho asɛm yi sõ paa; ne tenten te sɛ atikuleta. Sɛ wosusu a ɛbɛyɛ sɛ anammɔn 52 (mita 16). Ne mu duru bɛyɛ sɛ tɔn 80! Ɔyɛ tuntum, na ne ti sõ paa. Sɛ wokyɛ aboa yi mu nan a, ne ti nkoa ara yɛ baako. N’ano sõ, na ɛbae terɛ. Nkasɛɛ nni n’akyi te sɛ bonsu ahorow a aka no. Sɛ ɔnam nsuo mu a, ɔbu ne dua kɛseɛ no mu kɔ soro ba fam sen sɛ anka ɔbɛdanedane akɔ fã ne fã sɛnea mpataa pii yɛ no. Sɛ ɔpɛ sɛ ɔdane n’ani kyerɛ benkum anaa nifa a, ne nsa na ɛboa no. Ɛte sɛ wiemhyɛn a ɛredane ne ho.\nMmoa no kɛseɛ nyinaa akyi wɔtumi wɔn ho paa. Wohu sɛnea wɔhuri danedane wɔn ho na wɔgyaa wɔn ho to nsuo mu no a, w’ani bɛgye kwa. Wɔtumi dɔ asukɔ bere tenten ma ɛka wɔn dua nko ara wɔ nsuo ani. Wɔn dua nso, wɔtumi gyaa mu hwe nsuo ani ma ɛbɔ pete. Sɛ wɔhuri gyaa wɔn ho hwe po no mu a, wogyina akyiri koraa a wotumi hu.\nNea Ɛma Ɔda Nsow\nMmoa bi a wɔte sɛ sommorɔ nketenkete bi wɔ wɔn ti ho ne wɔn honam ani. Sommorɔ no we wɔn ma wɔn ti ho nyinaa sisi kyekye. Karina Groch a ɔda Brazilian Right Whale Project ano kaa sɛ: “Sɛnea ɛsono onipa biara nsaano nsensanee no, saa ara na ɛsono bonsu biara kyekye. Ɛno na nkurɔfo de hyɛ wɔn nsow. Sɛ mmoa no ba mpoano a, yɛtwa wɔn kyekye no foto de sie na sɛ wɔsan ba bio a yɛatumi ahu wɔn.”\nNyansahufo ka sɛ saa bonsu yi nni sẽ, enti sɛ ebi wu a, ɛyɛ den sɛ wobɛhu mfe a ɔdii. Wɔkyerɛ sɛ anyɛ yie koraa no, ɔbɛtumi adi bɛyɛ mfe 65.2\nƆkwan a Ɔfa so Didi no Yɛ Nwonwa\nMmɔnkɔ nketenkete na wɔdi. Ɛwom sɛ wɔnni sẽ deɛ, nanso biribi wɔ wɔn anom te sɛ sapɔ. Enti wɔbue wɔn anom a, sapɔ no kye mmoa nketenkete no. Aduane a bonsu yi baako tumi di no dakoro nyɛ asɛm ketewa; ɛbɛyɛ sɛ tɔn mmienu.\nSɛ ɛdu ahuhuro bere (January/February) a, bonsu no kɔ Antarctic Po mu kɔdidi, na ɛma wɔdɔ sradeɛ. Sradeɛ no nti, sɛ wɔda nsuo a ɛyɛ nwunu mu a, awɔ nkum wɔn. Afei nso, ɛma wɔtumi twa kwantenten a wɔnnidi.\nƐyɛɛ Dɛn Na Wɔnyaa Wɔn Din?\nEfi bere tenten ni na nnipa a wɔwɔ Asase Anafo fam akum saa mmoa yi. Wɔkyerɛ sɛ saa bonsu yi na na nkurɔfo pɛ paa. Adɛn ntia? Efisɛ bonsu yi ho nyɛ hare, enti wɔpɛ wɔn a wɔmmrɛ. Wɔtumi tena kodoɔ mu koraa de pea wɔ wɔn. Afei nso, sɛ wɔkum wɔn a, sradeɛ dodoɔ a ɛwɔ wɔn mu nti wɔmmem. Wei ma ɛyɛ mmerɛ sɛ wɔbɛtwe wɔn aba mpoano.\nSaa bere no, na ne sradeɛ ne adeɛ a ɛwɔ n’anom te sɛ sapɔ no wɔ boɔ paa. Ná wɔde ne sradeɛ sɔ kanea, wɔde gu afidie mu, anaa wɔde sra. Adeɛ a ɛte sɛ sapɔ no nso, na wɔde yɛ nneɛma pii. Ná wɔtumi de hyehyɛ mmaa ntadeɛ mu, na na wɔde hyehyɛ mpire ne kyiniɛ mu nso. Enti sɛ nkurɔfo kum bonsu yi na wɔnya sapɔ no bi a, na ɛtumi tua wɔn ho ka nyinaa.\nBɛyɛ mfe ɔha a atwam no, ahayɔ bebrebe ama mmoa no dodoɔ so ate. Enti nnansa yi, ɛho dwa aba fam koraa. Wɔguu baabi a na wɔdi saa bonsu yi ho dwa wɔ Brazil no afe 1973. Efi saa bere no, wɔagyae aboa yi ho dwadie koraa. Baabi wɔ hɔ a, nkurɔfo rebɔ mmɔden sɛ wɔbɛma mmoa yi ase adɔre. Nanso baabi wɔ hɔ a, wɔn ase rehye ara ne sa.\nBonsu yi ama yɛahu sɛ nneɛma a Onyankopɔn abɔ wɔ asase so dɔɔso na ɛyɛ nwonwa. Ɛma yɛhu Ɔbɔadeɛ Pumpuni, Yehowa Nyankopɔn nyansa ne ne tumi.—Dwom 148:7.\nBaabi foforo a mmoa yi tumi wo ne Argentina, Australia, South Africa, Uruguay ne Auckland.\n^ nky. 1 Nyansahufo kyerɛ sɛ bonsu yi gu ahorow mmiɛnsa. Nea yɛaka ho asɛm a yɛfrɛ no right whales (Eubalaena australis) no wɔ Asase Anafo fam. Ɛno akyi no, yɛsan wɔ Eubalaena glacialis ne Eubalaena japonica wɔ Asase Atifi fam.\nShare Share Bonsu no Aba!\nASƐM A ƐDA SO Abusua mu Ntɔkwa—Dɛn na Ɛde Ba?\nASƐM A ƐDA SO Wobɛyɛ Dɛn Ama Abusua Mu Ntɔkwa Atwa?\nASƐM A ƐDA SO Nea Ɛbɛma Asomdwoe Atena Fie\nMMOA A WƆDE MA ABUSUA NO Bere a Mo Adwene Nhyia\nBIBLE NO ADWENE Ɔkra\nWIASE NSƐM Nea ɛrekɔ so wɔ Europe\nAfe 2015 Nyan! Mu Nsɛm a Yɛahyehyɛ\nWƆBƆE ANAA? Nea Ɛma Ekuro Tumi Wu\nText Baabi a wubetumi atwe nneɛma akenkan NYAN! Ma Asomdwoe Ntena Wo Fie\nShare Share NYAN! Ma Asomdwoe Ntena Wo Fie\nMa Asomdwoe Ntena Wo Fie\nNYAN! Ma Asomdwoe Ntena Wo Fie


Akwampaefo ne Australia Nkuraase a Ɛwɔ Akyirikyiri\nKENKAN WƆ Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAkwampaefo baanu, George Rollston ne Arthur Willis, de nsu regu wɔn kar mu.—Northern Territory, afe 1933\nMARCH 26, 1937 no, mmarima baanu bi a wɔatwa kwan abrɛ de nkakrankakra de wɔn kar a ɛho abɔ mfutuma kopuee Sydney, Australia. Wofii Sydney kurow no mu no, na adi afe baako. Wɔn akwantu no ma wotwaa kwan bɛboro akwansin 12,000 (kilomita 19,300) faa Australia amantam a ɛwɔ akyirikyiri paa na ɛhɔ yɛ mmonkyimmɔnka no mu. Ɛnyɛ sɛ saa mmarima no kokyinkyin hwehwɛɛ nneɛma a ɛwɔ asase no so. Mmom no, na wɔka akwampaefo bebree a wɔyɛ nsi a na wɔasi wɔn bo sɛ wobekyinkyin aka Onyankopɔn Ahenni ho asɛmpa no akyerɛ nkurɔfo a wɔte nkuraase a ɛwɔ akyirikyiri wɔ Australia no ho. Wɔfrɛ saa mmarima baanu no Arthur Willis ne Bill Newlands.\nƐde besi afe 1920 mfe no awiei mu hɔ no, na nkurow akɛse ne nketewa a ɛdeda mpoano no mu paa na Bible Asuafo * kakraa bi a wɔwɔ Australia no ka asɛmpa no. Nanso, na asase kesee a ne kɛse bɛboro Ghana mpɛn 20 da ɔman no mfinimfini fam a nnipa a wɔwɔ hɔ nnɔɔso. Ná anuanom nim paa sɛ, ɛsɛ sɛ Yesu akyidifo di ne ho adanse ‘de kɔ asase ano nohoa,’ na na Australia nkuraase a ɛwɔ akyirikyiri no nso ka ho. (Aso. 1:8) Nanso, na anuanom bɛyɛ dɛn ayɛ adwuma kɛse a ɛte saa? Esiane sɛ na wɔwɔ gyidi paa sɛ Yehowa behyira wɔn mmɔdenbɔ so nti, wosii wɔn bo sɛ wɔbɛyɛ nea wobetumi biara.\nAKWAMPAEFO PAEE KWAN NO\nAfe 1929 no, asafo ahorow bi a ɛwɔ Queensland ne Western Australia yɛɛ kar dodow bi. Wɔhyɛɛ da siesiee kar no ɔkwan bi so a ɛbɛma wɔatumi de akɔka asɛm no wɔ amantam a ɛwɔ ɔman no mfinimfini fam. Akwampaefo a wɔwɔ ahoɔden a na wobetumi agyina tebea a emu yɛ den ano, na sɛ kar no sɛe nso a wobetumi asiesie no, wɔn na wɔde kar no hyɛɛ wɔn nsa. Saa akwampaefo no kɔɔ mmeae pii a na obiara nkɔkaa asɛmpa no wɔ hɔ da.\nAkwampaefo a na wontumi ntɔ kar de, sakre na wɔtenaa so kɔkaa asɛm no wɔ nkuraa a ɛwɔ akyirikyiri no. Sɛ nhwɛso no, afe 1932 no, Bennett Brickell a na wadi mfe 23 no fii Rockhampton a ɛwɔ Queensland mantam no mu, na ɔde abosome nnum kɔkaa asɛmpa no wɔ nkuraa a atew ne ho wɔ saa mantam no atifi fam. Ɔde nneɛma pii guu ne sakre a na ɔde retu kwan no so. Nneɛma no bi ne kuntu, ntade, aduan, ne nhoma pii. Bere a ne sakre no tae hii wɔ kwan so mpo no, omiaa n’ani toaa n’akwantu no so efisɛ na ɔwɔ awerɛhyem sɛ Yehowa bɛboa no. Enti opiaa ne sakre no twaa akwansin 200 (kilomita 320) a aka no kɔfaa mmeae bi a na osukɔm akunkum mmarima binom. Mfe 30 a edi hɔ no, Onua Brickell de sakre, moto, ne kar twaa akwansin mpempem pii wɔ Australia. Ɔno na odii kan kaa asɛmpa no kyerɛɛ Aboriginefo, na ɔboa ma wɔhyehyɛɛ asafo ahorow nso. Ɛmaa nnipa a wɔwɔ nkuraase a ɛwɔ akyirikyiri wɔ Australia no huu no yiye, na na wobu no paa nso.\nWODII NSƐNNENNEN SO\nAman a ɛwɔ wiase a ɛwɔ nsase akɛse nanso emu nnipa nnɔɔso no, Australia ka ho. Australia wɔ nkuraase pii a nnipa a wɔwɔ hɔ nnɔɔso. Nanso, Yehowa nkurɔfo ayere wɔn ho sɛ wɔbɛhwehwɛ nkurɔfo a wɔwɔ Australia nkuraase a ɛwɔ akyirikyiri no.\nStuart Keltie ne William Torrington yɛ akwampaefo, na wɔka wɔn a wɔyeree wɔn ho saa no ho. Afe 1933 no, wotwaa Simpson Anhweatam kɛse no na wɔkɔkaa asɛmpa no wɔ kurow a wɔfrɛ no Alice Springs mu wɔ Australia mfinimfini pɛɛ. Eduu baabi no, wɔn kar ketewaa a wɔde nam no sɛee, enti wogyaw sii hɔ. Ɛwom sɛ na wɔde dua ahyɛ Onua Keltie nan baako de, nanso ɔtenaa yoma so ma wɔtoaa wɔn akwantu no so kɔkaa asɛmpa no! Akwampaefo no mmɔdenbɔ so baa mfaso bere a wohyiaa ahɔhodan (hotel) bi wura wɔ keteke gyinabea bi a ɛwɔ akyirikyiri a wɔfrɛ hɔ William Creek. Akyiri yi, Charles Bernhardt a na ahɔhodan no yɛ ne dea no begyee nokware no. Ɔtɔn n’ahɔhodan no, na ɔno nkutoo yɛɛ akwampae adwuma no mfe 15 wɔ Australia man no afã bi a ɛhɔnom asase no yɛ wosee, na ɛwɔ akyirikyiri paa no.\nArthur Willis reboaboa ne ho akɔka asɛmpa no wɔ Australia nkuraase a ɛwɔ akyirikyiri no mu.—Perth, Western Australia, afe 1936\nNá ehia sɛ wɔn a wodii kan yɛɛ akwampae adwuma no nya akokoduru na womia wɔn ani na ama wɔatumi agyina nsɛnnennen pii a wohyiae no ano. Bere bi a na Arthur Willis ne Bill Newlands a yɛkaa wɔn ho asɛm mfiase no rekɔka asɛmpa no wɔ Australia nkuraase a ɛwɔ akyirikyiri no, wɔde nnawɔtwe mmienu na etwaa akwansin 20 (kilomita 32) pɛ. Nea ɛma ɛbaa saa ne sɛ, osu tɔe paa ma anhweatam no danee atɛkyɛ. Ɛtɔ da a, wobɛhwɛ no, na wɔrepia wɔn kar no fa anhweatam so a awia rehyew wɔn na mfifiri retew wɔn. Wɔde wɔn kar no faa nsubon a abo pii wom ne nsubɔnka a anhwea ahyɛ no mã mu. Ná wɔn kar no taa sɛe. Ɛba saa a, na wɔnantew anaa wɔka sakre nna pii kɔ kurow a ɛbɛn hɔ mu kɔtwɛn nnawɔtwe pii kosi sɛ wobenya kar no ho nneɛma a asɛe no bi. Nsɛnnennen yi nyinaa akyi no, wɔn abam ammu. Akyiri yi, Onua Arthur Willis faa The Golden Age nsɛmma nhoma no mu asɛm bi kae sɛ: “Ɔkwan biara nni hɔ a ɛyɛ mmonkyimmɔnka anaa ɛware dodoodo ma N’adansefo.”\nCharles Harris a ɔde mfe pii ayɛ akwampae adwuma no kae sɛ, ankonamyɛ ne nsɛnnennen a ohyiae wɔ Australia nkuraase a ɛwɔ akyirikyiri no ma ɔbɛn Yehowa paa mmom. Ɔde kaa ho sɛ: “Sɛ wo ho nneɛma nnɔɔso pii a, ɛma w’ani gye paa wɔ asetena mu. Sɛ Yesu mpo nyaa ɔpɛ sɛ ɔbɛda abɔnten bere a ɛho behiae sɛ ɔyɛ saa a, ɛnde ɛsɛ sɛ yɛn nso yɛma yɛn ani gye sɛ yɛbɛyɛ saa ara bere a adwuma a yɛreyɛ hwehwɛ sɛ yɛyɛ saa no.” Na saa pɛpɛɛpɛ na akwampaefo bebree yɛe. Esiane sɛ na wɔyɛ nsi nti, nnipa a wɔwɔ Australia baabiara tee asɛmpa no, na nnipa bebree baa Onyankopɔn Ahenni no afã.\n^ nky. 4 Afe 1931 na Bible Asuafo no faa edin Yehowa Adansefo.—Yes. 43:10.\n“Meretwa Aba De Ayi Yehowa Ayɛ”


So Onyankopɔn De Aban Biako Bɛba Wiase? | Sua Biribi Fi Onyankopɔn Asɛm Mu\nSua Biribi Fi Onyankopɔn Asɛm Mu\nSo Onyankopɔn De Aban Biako Bɛba Wiase?\nNea yɛrebɛka ho asɛm wɔ ha yi yɛ nsɛm a ebia woabisa pɛn, na ɛbɛkyerɛ wo faako a wubetumi anya ho mmuae wɔ wo Bible mu. Yehowa Adansefo ani begye ho sɛ wɔne wo bɛbɔ ho nkɔmmɔ.\n1. Adɛn nti na nnipa hia aban biako wɔ wiase nyinaa?\nNneɛma a ɛrehaw adesamma nnɛ no, ennyina faako; ɛrekɔ so wɔ wiase baabiara. Wohwɛ aman pii so a, nnipa dodow no ara di hia, na nkurɔfo hyɛ wɔn so. Aman bi so de, nnipa bebree anya wɔn ho ama abu wɔn so. Sɛ yebetumi akyekyɛ agyapade a ɛwɔ asase so no ama obiara anya bi pɛpɛɛpɛ a, gye sɛ yenya aban biako pɛ a ebedi wiase nyinaa so.—Kenkan Ɔsɛnkafo 4:1; 8:9.\n2. Aban a ebedi wiase nyinaa so no, hena na obetumi ayɛ so hene?\nNnipa pii mpɛ sɛ ɔhene biako pɛ di wiase nyinaa so, efisɛ ɔbarima anaa ɔbea biara nni hɔ a obetumi ayɛ saa adwuma no yiye. Afei nso onipa bɛn na sɛ tumi bedi ne nsam a ɔremfa nyɛ nea ɔpɛ? Sɛ nkurɔfo dwen ho sɛ otirimɔdenfo biako bedi adesamma nyinaa so a, ɛbɔ wɔn hu.—Kenkan Mmebusɛm 29:2; Yeremia 10:23.\nYehowa Nyankopɔn ayi ne Ba Yesu sɛ onni adesamma so hene daa. (Luka 1:32, 33) Yesu nim sɛnea asase so asetena te. Bere a ɔwɔ ha no, ɔsaa ayarefo yare, kyerɛkyerɛɛ ahobrɛasefo na ɔne mmofra bɔe. (Marko 1:40-42; 6:34; 10:13-16) Enti Yesu yɛ Ɔhene a ɔfata paa.—Kenkan Yohane 1:14.\n3. Ebetumi ayɛ yiye sɛ aban biako bedi wiase nyinaa so?\nOnyankopɔn ayi ne Ba no sɛ ɔntena soro na onni asase so. (Daniel 7:13, 14) Ɛho nhia sɛ ɔmampanyin tena ne man mu nkurow nyinaa mu; saa ara na ɛho nhia sɛ Yesu tena asase yi so na watumi adi adesamma so.—Kenkan Mateo 8:5-9, 13.\nWugye di sɛ obiara begye Yesu atom sɛ Ɔhene? Dabi. Nnipa pa nkutoo na wobegye no atom. Wɔn a wonnye no ntom sɛ Ɔhene a ɔwɔ ɔdɔ na obu atɛntrenee a Yehowa apaw no no, Yehowa beyi wɔn nyinaa afi asase so.—Kenkan Mateo 25:31-33, 46.\n4. Ɔhene a obedi wiase so no, dɛn na ɔbɛyɛ?\nSɛnea oguanhwɛfo boaboa ne nguan ano no, Yesu nso reboaboa ahobrɛasefo a wofi amanaman nyinaa mu ano, na ɔrekyerɛ wɔn ɔdɔ kwan a efi Onyankopɔn no. (Yohane 10:16; 13:34) Saafo no yere wɔn ho gyina Yesu ne n’ahenni no akyi. (Dwom 72:8; Mateo 4:19, 20) Nnipa a wogyina Yesu ahenni akyi denneennen no de biakoyɛ rebɔ dawuru wɔ wiase nyinaa sɛ Yesu abɛyɛ Ɔhene.—Kenkan Mateo 24:14.\nƐrenkyɛ, Yesu de ne tumi bɛyɛ adwuma de agye adesamma afi wiase tumidifo a wɔaporɔw nsam. Wayi n’akyidifo anokwafo bi sɛ wɔbɛka ne ho na wɔatena soro adi asase so ahene. (Daniel 2:44; 7:27) Yesu Ahenni no bɛma Yehowa ho nimdeɛ ahyɛ asase so ma, na ɛbɛsan de paradise a adesamma hweree no mfiase no aba.—Kenkan Yesaia 11:3, 9; Mateo 19:28.\nDɛn na Ɛbɛkɔ so Atemmu Da?


신명기 34 KLB - 5 Mose 34 ASCB\n1Na Mose firi Moab asase tata so foro kɔɔ Nebo Bepɔ so, sane foroo Pisga kokoɔ no wɔ Yeriko ntentenesoɔ. Na Awurade kyerɛɛ no asase no nyinaa, ɛfiri Gilead kɔsi Dan; 2Naftali nsase nyinaa; Efraim ne Manase nsase; Yuda nsase nyinaa kɔsi Ntam Po no ho; 3Negeb; ne nsase a ɛfiri Yeriko bɔnhwa no de kɔsi Soar. 4Na Awurade ka kyerɛɛ Mose sɛ, “Yei ne asase a mekaa ntam hyɛɛ ho bɔ kyerɛɛ Abraham, Isak ne Yakob sɛ mede bɛma wɔn asefoɔ no. Afei, mama wo de wʼani ahunu, nanso wo nan rensi so.”\n5Enti Mose, Awurade ɔsomfoɔ wuu wɔ Moab asase so sɛdeɛ Awurade kaeɛ no. 6Wɔsiee no wɔ bɔnhwa bi a ɛbɛn Bet-Peor nanso ɛbɛsi ɛnnɛ, obiara nnim beaeɛ ko pɔtee. 7Mose dii mfirinhyia ɔha ne aduonu, na ɔwuiɛ nanso na nʼani hunu adeɛ yie na ne ho nso yɛ den. 8Israelfoɔ suu no nnafua aduasa de wiee nʼayie wɔ Moab tata so.\n9Afei, Nun babarima Yosua nyaa nyansa honhom ɛfiri sɛ, Mose de ne nsa guu ne so. Enti, Israelfoɔ yɛɛ ɔsetie maa no na wɔyɛɛ biribiara sɛdeɛ Awurade hyɛɛ Mose no ara pɛ.\n10Mose akyi no, odiyifoɔ biara mmaeɛ a Awurade nim no animu ne animu. 11Awurade somaa Mose ma ɔkɔyɛɛ anwanwadeɛ ne nsɛnkyerɛnneɛ a ɛyɛ hu wɔ Misraim asase so de tiaa Farao, nʼasomfoɔ ne asase no nyinaa. 12Na ɛnam Mose so na Awurade daa ne tumi kɛseɛ ne ahodwirie nneyɛɛ adi kyerɛɛ Israel nyinaa.\nASCB : 5 Mose 34